Froome sa zotavuje a má veľké ambície, vrátiť by sa chcel ešte tento rok

BRATISLAVA. Štvornásobný víťaz cyklistickej Tour de France Brit Chris Froome zverejnil ambiciózny plán na záver aktuálnej sezóny. Rodák z kenského Nairobi v júni spadol v rámci prípravy na jednu z etáp pretekov Critérium du Dauphiné a utrpel vážne zranenia vrátane zlomenín viacerých kostí. Podľa pôvodných predpokladov nemal už v roku 2019 štartovať na žiadnych podujatiach, ale v rozhovore pre The Telegraph zverejnil svoje najnovšie zámery. Tridsaťštyriročný jazdec sa už pred dvoma týždňami prvýkrát od pádu predstavil na cyklistickom trenažéri, a to napriek tomu, že chôdzu zvláda len za pomoci barlí. "Bolo by skvelé, keby som mohol absolvovať nejaké podujatia v posezónnom období. Pomohlo by mi to, aby som sa mohol vrátiť na profesionálnu scénu a odjazdiť niečo ešte pred januárovým začiatkom ďalšej sezóny," uviedol Froome, ktorý svoju pozornosť zameriava na kritérium v japonskej Saitame v závere októbra. Skúsený Brit po ťažkom páde nestratil chuť dosahovať ďalšie úspechy a na inkriminovanú situáciu z júna si zaspomínal. "Išli sme cez nejakú obec, bola tam dlhá klesavá rovinka a vtedy sa to stalo. Potom mám približne päťminútové okno a nič si nepamätám," hovoril Froome, ktorého museli transportovať vrtuľníkom do nemocnice. V nej mu zistili zlomeniny nohy, panvy, rebier, chrbtice a lakťa, ktoré si vyžiadali operačné zákroky. Dlhodobým cieľom Frooma naďalej zostáva piate víťazstvo na Tour de France, ktoré by rád pridal už v nasledujúcom roku. Práve k "starej dáme" bude smerovať jeho príprava v najbližších mesiacoch. "Veľa ľudí mi po páde povedalo, že ďalšiu Tour už nikdy nevyhrám. Tým ma však len povzbudili," dodal britský cyklista, ktorý by o necelý rok rád bojoval o medaily na olympiáde v Tokiu.


Austrália varovala Severnú Kóreu pred ohrozovaním mieru v regióne

Spojené štáty a Austrália nebudú tolerovať nezodpovedné, nebezpečné hrozby pre mier v regióne.

BRISBANE. Austrálsky premiér Malcolm Turnbull v pondelok počas spomienky na námornú bitku z obdobia druhej svetovej vojny varoval, že jeho krajina a USA nebudú tolerovať nezodpovedné ohrozovanie mieru v regióne zo strany Severnej Kórey. Turnbull sa vyjadril na raňajšej ceremónii v meste Townsville na severovýchode Austrálie, kde sa Austrálčania a Američania zišli, aby si pripomenuli významnú Bitku v Koralovom mori, ktorá sa odohrala 4. až 8. mája 1942 vo vodách vzdialených asi 800 kilometrov. Americké lietadlové lode podporené austrálskymi krížnikmi zabránili pri tejto bitke ovládnutiu prístavu Port Moresby na Novej Guinei japonskými námornými silami, ktoré by prerušilo komunikáciu medzi Austráliou a USA. "Austrália a Spojené štáty dnes pokračujú s našimi spojencami v snahe vyriešiť nové bezpečnostné hrozby po celom svete," povedal Turnbull. "Spolu vysielame Severnej Kórei dôrazné posolstvo, že nebudeme tolerovať nezodpovedné, nebezpečné hrozby pre mier a stabilitu v našom regióne, a sme jednotní v našom úsilí o porazenie teroristov na Blízkom východe a v Afganistane," dodal. Turnbull sa stretne s prezidentom USA Donaldom Trumpom po prvý raz vo štvrtok v New Yorku na palube lietadlovej lode USS Intrepid z druhej svetovej vojny, aby si pripomenuli 75. výročie začiatku bitky, v ktorej bola jedna americká lietadlová loď potopená a druhá spolu s dvoma japonskými lietadlovými loďami ťažko poškodená. Trump v rozhovore pre televíziu CBS, odvysielanom v nedeľu, povedal, že Severná Kórea časom vyvinie lepšie rakety. "Nemôžeme dovoliť, aby sa to stalo," vyhlásil.


PODCAST DEJINYKto rozpútal druhú svetovú vojnu? Nieslo vinu len Hitlerovo Nemecko?

80 rokov od začiatku

Spomienka v Poľsku

Dudov prejav

Galéria zo spomienky

Podcast

Pred 80 rokmi sa začala druhá svetová vojna

Presne pred 80 rokmi 1. septembra 1939 krátko pred 5 hodinou ráno prekročili nemecké vojská poľskú hranicu, začala sa tak druhá svetová vojna.  Po počiatočnom poľskom hrdinskom i keď zúfalom odpore a práve v čase, keď sa Poliaci z posledných síl snažili brániť svoje hlavné mesto, sa 17. septembra na východných hraniciach ich krajiny objavil ďalší agresor – sovietska Červená armáda. Obom septembrovým dátumom však predchádzal ešte jeden významný letný deň. 23. augusta do Moskvy pricestoval minister zahraničných vecí nacistického Nemecka Joachim von Ribbentrop. Hoci očakával stretnutie len so svojim sovietskym náprotivkom Vjačeslavom Molotovom, srdečne ho priamo v Kremli privítal žoviálny a veselý Josif Stalin. Za krátko sa obe strany dohodli na tzv. zmluve o neútočení a tajnom protokole, ktorý rozdeľoval sféry vplyvu v Poľsku i ďalších krajinách východnej Európy. Dohoda vstúpila do dejín ako Pakt Ribbentrop-Molotov, či rovno Pakt Hitler-Stalin. Už o 8 dní začali na Poľsko dopadať prvé bomby. Ak sa teda pozrieme na reťazec udalostí a ich následkov, ako si odpovieme na otázku - kto rozpútal druhú svetovú vojnu? Nieslo vinu len Hitlerove Nemecko alebo v rovnakej miere aj Stalinov Sovietsky zväz? A ako je možné, že sa z dvoch ideologických nepriateľov na život a na smrť stali nakrátko tichí spojenci? V čom sa vlastne oba totalitné režimy – nacizmus a komunizmus - navzájom líšili či naopak, dôverne k sebe hľadali cestu? Jaro Valent z časopisu Historická revue sa rozprával s politológom Tomášom Zálešákom z Trnavskej Univerzity. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Kórejci plnia pivnice Valtíc aj Mikulova, zachutilo im moravské víno

Kórejci zatiaľ južnou Moravou väčšinou len preletia.

BRNO. Moravské pivnice sa tešia čoraz väčšiemu záujmu kórejských turistov. Ich počet vlani vzrástol až o 25 %. Prilákala ich cielená reklamná kampaň. Vinárom sa tiež podarilo prelomiť ľady aj pri obchodnej spolupráci. Agentúra CzechTourism vlani spolu s kórejskou cestovnou kanceláriou Hana Tour pripravili minulý rok kampaň, ktorá lákala Kórejcov na južnú Moravu. V porovnaní s predchádzajúcim rokom sa počet kórejských turistov na južnej Morave vlani zvýšil až o 25 %. Takýto skok urobili minulý rok v štatistikách zahraničných návštevníkov vlani už len Nemci, konštatuje portál iDNES.cz. Kórejci zatiaľ južnou Moravou väčšinou len preletia, v priemere tu totiž prenocujú jednu až dve noci. Ale aj to je pre tento kraj úspech. "Kórejci sú veľmi pracovití a v rovnakom tempe, v akom pracujú, prežívajú aj dovolenku. Keď už vyrazia do Európy, chcú vidieť čo najviac za čo najkratší čas. Preto je veľký úspech, že k Prahe alebo Českému Krumlovu zaradili aj južnú Moravu," uviedla Monika Perďochová z Centrály cestovného ruchu južnej Moravy, ktorá minulý týždeň prezentovala juhomoravskú ponuku zástupcom cestovných kancelárií v Soule a v prímorskom letovisku Busan. Kórejčania sú druhou najpočetnejšou skupinou zahraničných návštevníkov Salónu vín vo Valticiach, kde sa prezentuje stovka najlepších vín z celej krajiny. A v budúcnosti by v pivniciach valtického zámku mohlo byt ázijských turistov ešte viac. Svedčia o tom ohlasy z Kórey. "Výsledky individuálnych rokovaní so zástupcami najdôležitejších kórejských kancelárií sú veľmi nádejné," komentuje schôdzky Pavel Krška, riaditeľ Národného vinárskeho centra, ktoré Salón vín organizuje. Cieľom vinárov na Morave je, aby minimálne 20 až 30 % zahraničných turistov v Česku navštívilo aj ich región. A nie sú bež šancí. Turisti z Ázie totiž hľadajú nové miesta pre poznávanie. "Kórejský trh zreje a je na ňom cítiť hlad po nových destináciách. Kórejci oceňujú predovšetkým romantický ráz našich zachovalých historických miest, hudbu, pivo, bábky, ale aj pôvodnú kultúru a tradície," uviedla generálna riaditeľka agentúry CzechTourism Monika Palatková. Juhomoravský kraj sa chce udržať v hľadáčiku kórejských kancelárií aj v nasledujúcich mesiacoch. A vinárom sa tiež podarilo prelomiť ľady. Kórejci sa totiž čoraz viac zaujímajú o moravské víno. Nielen ako turisti, ale aj ako bežní spotrebitelia. Už pred rokom sa niekoľko moravských vinárov spojilo do exportného združenia Wine of Czech. Spoločná značka má otvoriť Morave juhokórejský trh s vínom. "Trh s vínom je v Južnej Kórei veľmi mladý. Ešte pred 20 rokmi to bol nedostupný produkt. Teraz jeho dovoz a spotreba každoročne rastú. Napriek tomu nie je ľahké sa tam presadiť," povedal šéf projektu Wine of Czech Michal Solařík.


Trump mal prázdne reči, reagoval Irán na nové americké sankcie

Administratíva Donalda Trumpa uvalila v piatok sankcie na najväčšiu iránsku ropnú spoločnosť.

WASHINGTON. Nové americké sankcie voči iránskemu petrochemickému priemyslu ukazujú prázdnotu tvrdenia prezidenta USA Donalda Trumpa, že je otvorený novým rokovaniam s Teheránom. Vyhlásil to v sobotu hovorca iránskeho ministerstva zahraničných vecí Abbás Músaví. "Iba jeden týždeň bol potrebný na to, aby sa ukázalo, že tvrdenia amerického prezidenta, že je pripravený rokovať s Iránom, sú prázdne," uviedol Músaví, ktorého citovala agentúra AFP. Trump nedávno vyhlásil, že ak chce iránska vláda rokovať, on je "k dispozícii". Minister zahraničných vecí USA Mike Pompeo uviedol, že sú pripravení rokovať s Iránom bez predbežných podmienok. Iránsky prezident Hasan Rúhání v tejto súvislosti naznačil, že Irán by mohol byť ochotný rokovať so Spojenými štátmi, ak by Washington dodržiaval medzinárodné pravidlá. Administratíva Donalda Trumpa uvalila v piatok sankcie na najväčšiu iránsku ropnú spoločnosť, ktorú obviňuje z podpory iránskych revolučných gárd. Ministerstvo financií USA rozhodlo o uvalení sankcií na Spoločnosť petrochemického priemyslu Perzského zálivu (PGPIC) a 39 jej dcérskych firiem a zahraničných obchodných zástupcov. Podľa Washingtonu spoločnosť PGPIC kontroluje 40 percent kapacít Iránu v oblasti produkcie ropy a zabezpečuje 50 percent petrochemického exportu islamskej republiky. Podľa amerického ministerstva financií spoločnosť PGPIC zarobila už miliardy dolárov na obchodnej spolupráci s elitnými iránskymi revolučnými gardami, ktoré Washington v máji oficiálne zaradil na zoznam zahraničných teroristických organizácií. Nové sankcie sú súčasťou politiky Trumpovej administratívy, ktorá sa snaží vyvíjať na režim v Teheráne "maximálny tlak". Sankcie v praxi znamenajú zmrazenie vkladov postihnutých spoločností, ktoré sa nachádzajú v americkej jurisdikcii, a tiež zákaz obchodovania s americkými firmami. Spojené štáty po vlaňajšom odstúpení od jadrovej dohody zaviedli embargo na dovoz iránskej ropy. Začiatkom mája 2019 prestali platiť aj dočasné výnimky z tohto zákazu, ktoré USA priznali niektorým krajinám. Washington následne zaviedol ešte sankcie na iránsky oceliarsky a ťažobný priemysel.


Uhynul baran Chris, ktorý na sebe kedysi nosil desiatky kíl vlny

Barana našli strateného v austrálskom buši, strih mu zrejme zachránil život.

CANBERRA. V Austrálii uhynul baran Chris, ktorý kedysi na sebe nosil vlnu enormnej hmotnosti. Informuje o tom BBC. Zviera plemena merino si získalo celosvetovú pozornosť, keď ho objavili v roku 2015 potulovať sa v austrálskom buši neďaleko Canberry. Podľa odhadov malo na sebe šesťročnú vlnu. Chris dostal následne nový "zostrih", ktorý mu pravdepodobne zachránil život. Od tela mu totiž oddelili 41,1 kilogramu vlnenej prikrývky, čo sa ukázalo ako nový rekord. Je to pritom päťkrát väčšia hmotnosť, než je normálne. Podľa expertov preto bolo zdravie zvieraťa v ohrození.Vlny ho zbavil národný šampión v strihaní oviec Ian Elkins. Ako povedal, za celú svoju 35-ročnú prácu sa s ničím podobným nestretol. Chrisov kabát mamutích rozmerov to nakoniec dotiahol až do austrálskeho národného múzea.V utorok jeho opatrovatelia na farme v Novom Južnom Walese oznámili, že Chris uhynul na starobu. "Máme zlomené srdcia zo straty tejto milej, rozumnej a priateľskej duše," uviedla farma Little Oak Sanctuary na internete. Chris sa dožil asi desať rokov, čo je u týchto zvierat priemerná dĺžka života.


Kapitán slovenskej reprezentácie Škrtel mení dres. Mieri do Škótska

Slovenský futbalista by mal podpísať zmluvu s Glasgow Rangers.

ISTANBUL. Kapitán slovenskej futbalovej reprezentácie Martin Škrtel (33) zakrátko opustí turecký klub Fenerbahce Istanbul a bude pokračovať v kariére v škótskom Glasgowe Rangers. Podľa The Scottish Sun sa už predstavitelia oboch tímov dohodli na prestupovom poplatku vo výške 2,7 miliónov libier (cca 3 080 817 eur). Tridsaťtriročný dôrazný stopér by mal čoskoro podpísať zmluvu na tri roky. Vplyv na jeho rozhodnutie údajne má aj vymenovania Stevena Gerrarda na pozíciu trénera Rangers. Futbalová ikona FC Liverpool aj anglickej reprezentácie so Škrtelom dlhodobo pôsobila práve v tíme Liverpoolu. Rodák z Handlovej Škrtel pôsobil vo Fenerbahce dve sezóny. Predtým hral 9 rokov práve za Liverpool, kam zamieril z ruského Zenitu Petrohrad. Na Slovensku hral za AS Trenčín. Slovensko reprezentoval na MS 2010 aj ME 2016.


Turisti si priplatia. Záujem o Česko zdražil ubytovanie aj reštaurácie

PRAHA. Stále viac Čechov trávi časť dovolenky vo svojej krajine. Len počas 1. polroka 2018 sa podľa údajov Českého štatistického úradu (ČSÚ) počet domácich turistov zvýšil o takmer 400.000 na 4,6 milióna. Rastúci záujem turistov sa však odráža aj v náraste cien ubytovania a ďalších služieb v turistickom priemysle. Informoval o tom portál idnes.cz. V niektorých regiónoch tak stojí šálka kávy až 65 korún (2,53 eura), čo je cena zodpovedajúca turistickému centru Prahy. V hlavnom meste podľa štatistík Asociácie hotelov a reštaurácií medziročne vzrástla priemerná cena hotelovej izby o viac ako 50 Kč za noc. Jedno prenocovanie vyjde v štvorhviezdičkovom hoteli na 1860 Kč. Celkovo vzrástli v júli ceny rekreácií v ČR o 3,1 %. Zdraženie ale podľa analytika spoločnosti Deloitte Václava Franče neodráža obvyklé cenové výkyvy, teda stúpanie cien počas letnej alebo, naopak, zimnej turistickej sezóny. Služby pre turistov v Česku totiž vzrástli aj v medziročnom porovnaní, čo je vidno aj na základných položkách spotrebného koša pre meranie inflácie. Len v rozmedzí dvoch rokov sa zvýšili priemerné ceny napríklad piva o štyri koruny. Kým pred štyrmi rokmi zaznamenali prevádzkovatelia ubytovacích zariadení 7,5 milióna domácich zákazníkov za rok, vlani ich podľa údajov ČSÚ bolo 9,8 milióna. Pre tento rok centrála cestovného ruchu predpovedá, že doma strávi dovolenku o 10 % viac ľudí ako vlani. "Česi sú počas roka zvyknutí ísť na jednu, maximálne dve väčšie dovolenky a potom rad kratších víkendových pobytov aj mimo hlavnej sezóny," uviedla vedúca oddelenia marketingového výskumu agentúry CzechTourism Soňa Machová. Pre väčšinu domácich dovoleniek si vyberajú obdobie letných prázdnin. V tom čase ich počet v ubytovacích zariadeniach prevyšuje zahraničných návštevníkov. "V júli a v doterajšej časti augusta sa v tuzemsku ubytovalo okolo 2,8 milióna Čechov a naproti tomu len 2,2 milióna zahraničných turistov," dodala Machová. Záujem českých turistov o domáce pobyty sa začal zvyšovať v roku 2015. Vtedy prechodne klesol počet ľudí odchádzajúcich na dovolenku do zahraničia pre obavy o bezpečnosť, napríklad v Egypte. Výraznejšie zvýšenie cien štatistici zaznamenali okrem štvorhviezdičkových hotelov aj v lacnejších typoch ubytovania. Spolu s cenami ubytovania však rastú aj ceny v reštauráciách. Pri tejto kategórii prišlo najvýraznejšie zdraženie medzi rokmi 2016 a 2017, počas tohto roka sa už rast cien spomalil. Uvedené zdraženie sa odrazilo vo zvýšení tržieb reštaurácií v roku 2017, hoci vtedy tradične fajčiarskym podnikom ubudla zhruba desatina návštevníkov. Do konečného účtu za dovolenku v Česku sa premietajú aj ceny vstupeniek na hrady a ďalšie pamiatky. Tie čiastočne zdraželi v súvislosti so zmenou výpočtu cien Národného pamiatkového úradu v roku 2017. (1 EUR = 25,729 CZK)     12 bal mia


Šanghaj bojuje s chorobou veľkého mesta, obmedzí počet obyvateľov

Do roku 2035 bude počet obyvateľov obmedzený na 25 miliónov.

ŠANGHAJ. Čínska finančná metropola Šanghaj obmedzí do roku 2035 svoju populáciu na 25 miliónov ľudí v rámci snahy vyrovnať sa s tamojšou "chorobou veľkého mesta". S odvolaním sa na čínsku vládu o tom v utorok informovala agentúra Reuters. Vláda uviedla, že cieľ regulácie veľkosti Šanghaja je súčasťou hlavného územného plánu tohto mesta na roky 2017 až 2035, ktorý schválil príslušný úrad. "Do roku 2035 bude počet obyvateľov so stálym bydliskom v Šanghaji obmedzený na približne 25 miliónov a celkové pozemky, ktoré budú dané k dispozícii na výstavbu, nepresiahnu 3200 štvorcových kilometrov," píše sa v oznámení. Čínske štátne médiá uviedli, že "choroba veľkého mesta" nastáva vtedy, keď veľkomesto sužuje znečistenie životného prostredia, dopravné zápchy a nedostatočné kapacity verejných služieb napríklad v oblastiach školstva a zdravotníctva. Mnohé z najväčších miest v Číne čelia tiež výraznému nárastu cien nehnuteľností, čo vyvoláva obavy z bubliny v tomto sektore. Šanghaj, ktorý leží na východnom pobreží krajiny, mal koncom roka 2015 podľa oficiálnych štatistík 24,15 milióna obyvateľov s trvalým pobytom, informovala ešte vlani oficiálna tlačová agentúra Sinchua.


Klaudia Medlová postúpila na šampionáte v Park City do finále slopestyle

PARK CITY. Slovenská snoubordistka Klaudia Medlová postúpila na MS v americkom Park City z kvalifikácie do nedeľňajšieho finále slopestyle. Dvadsaťšesťročná Medlová si po zrušení Big Air, ktorý sa v strede týždňa neuskutočnil pre snehovú búrku, robila zálusk na slušný výsledok v jej druhej obľúbenej freestyleovej disciplíne. V prvom kole sobotňajšej kvalifikácie však zaostala za očakávaniami, keď od rozhodcov dostala známku 36,00. Druhá jazda jej vyšla podstatne lepšie, skóre 78,50 jej v konkurencii 27 súperiek vynieslo siedmu postupovú priečku. Najlepší výkon v eliminácii predviedla Novozélanďanka Zoi Sadowská Synnottová (91,75). Osemčlenné finále je na programe v nedeľu od 19.00 SEČ.


Do boja proti smogu v Bangkoku nasadili aj drony

Letka dronov spolu s cisternami či malými lietadlami rozprašujú vodu.

BANGKOK. V Bangkok sa úrady snažia bojovať so silne znečisteným ovzduším aj s pomocou dronov. Letka dronov spolu s cisternami či malými lietadlami rozprašujú vodu, aby tak aspoň sčasti znížili úroveň smogu v thajskej metropole. Niekoľko týždňov trvajúce silné znečistenie prinútilo v stredu miestne úrady, aby do konca týždňa zatvorili viac než 400 škôl. Thajské ministerstvo verejného zdravia tiež odporučilo obyvateľom, aby obmedzili svoje vonkajšie aktivity. Premiér Prajut Čan-o-ča zároveň nariadil inšpekcie fabrík a zmeranie úrovne znečistenia, ktorú produkujú. Guvernér Bangkoku, policajný generál Asavin Kvanmuang, na štvrtkovej tlačovej konferencii uviedol, že drony nie sú síce dlhodobé riešenie, ale aj tie môžu pomôcť. Kritikom tohto kroku, ktorí ho považujú za nezmyselný, vytkol, že inak by ho kritizovali za to, že nerobí nič. Zároveň vyzval expertov zo súkromnej sféry a akademikov, aby poradili, ako by sa kvalita ovzdušia v Bangkoku dala zlepšiť. Dôvodom silného smogu je podľa úradov bezvetrie a hustá doprava, v dôsledku čoho sa znečistenie od pondelka nebezpečne zvýšilo vo všetkých častiach thajskej metropoly aj v jej okolí.


Kiska odmieta spoluprácu s kýmkoľvek, kto bol v Smere alebo pre stranu pracoval

Subjekt Za ľudí vyzbieral viac ako 5000 podpisov.

BRATISLAVA. Zakladateľ politického subjektu Za ľudí a bývalý prezident Andrej Kiska odmieta spoluprácu s kýmkoľvek, kto bol v strane Smer alebo pre ňu pracoval. Povedal to v pondelok na tlačovej besede v súvislosti z otázkou týkajúcou sa potenciálnej spolupráce s politickým subjektom exministra zdravotníctva Tomáša Druckera. "Ak sa ma to spýta niekto aj dvetisícikrát, poviem dvetisíckrát to isté," povedal Kiska. Zdôraznil pritom, že pre prípadnú spoluprácu s politickými stranami je pre neho dôležité, aby strany deklarovali, že nebudú spolupracovať so Smerom a "so žiadnym jeho klonom", so SNS alebo s extrémistami. "Za druhé, aby sme si povedali, čo je prioritou pre naše Slovensko. A pre nás je to jasné," povedal Kiska s tým, že týmito oblasťami sú pre neho boj proti korupcii, justícia, zdravotníctvo a školstvo. Treťou podmienkou sú podľa Kisku politické vzťahy založené na slušnosti. Subjekt Za ľudí podľa Kisku už za účelom oficiálnej registrácie vyzbieral viac ako 5000 podpisov. "Beží to rýchlejšie ako by som očakával. Ja sa teším, že ten potrebný počet podpisov vyzbierame rýchlo. Určite budeme plánovať ešte nejaký počet naviac, aby bolo v rezerve," dodal Kiska. Pri návrhu na registráciu by politické subjekty podľa zákona mali predložiť aspoň 10 000 podpisov občanov, ktorí súhlasia, aby strana vznikla.


Bývalý trnavský tréner El Maestro v Sofii skončil už po polroku. Klub ho vyhodil

SOFIA. Futbalový tréner Nestor El Maestro už nie je koučom bulharského mužstva CSKA Sofia. Tridsaťpäťročný Srb, ktorý v sezóne 2017/2018 doviedol FC Spartak Trnava k zisku prvého ligového titulu po 45 rokoch, skončil na tejto pozícii už po polroku. Vedenie klubu sa s ním dohodlo na ukončení zmluvy po nespokojnosti s výsledkami mužstva. Historicky najúspešnejší bulharský tím (31 titulov - pozn.) sa po 20 kolách nachádza "iba" na druhom mieste so ziskom 45 bodov a šesťbodovou stratou na vedúci Ludogorec Razgrad. Novým trénerom tímu zo Sofie sa stal bývalý hráč CSKA Lyuboslav Penev. Uviedol to bulharský klub na svojej oficiálnej webovej stránke.


Ozbrojenci prepustili viac ako dvesto juhosudánskych detí

NEW YORK. Ozbrojenci vo vojnou zmietanom Južnom Sudáne prepustili viac ako 200 detí, informovala Organizácia Spojených národov (OSN). Zástupca hovorcu OSN Farhan Haq v piatok novinárom povedal, že prepúšťacia ceremónia bola tento rok už tretia a celkový počet prepustených detí sa po nej zvýšil na 806. Medzi 210 prepustenými deťmi boli tri dievčatá. Ďalšie prepúšťanie sa podľa neho očakáva v nadchádzajúcich mesiacoch a na slobodu by sa malo celkovo dostať viac ako tisíc detí.


Ľudstvo sa naďalej vyvíja. Zbavuje sa škodlivých génov

Každá generácia je vďaka evolúcii o niečo odolnejšia proti alzheimerovi  alebo fajčeniu.

NEW YORK, BRATISLAVA. Ľudský genofond sa naďalej vyvíja. Nejde o radikálne zmeny podobné superschopnostiam z príbehov o X-Menoch, ale pomalé vypúšťanie škodlivých mutácií, ktoré skracujú život. Nová analýza v časopise PLOS Biology tvrdí, že v populácii postupom času ubúdajú napríklad gény súvisiace s Alzheimerovou chorobou a škodlivými účinkami fajčenia. Príznakom evolúcie ktoréhokoľvek živočícha sú postupné zmeny vo výskyte niektorých génových variantov. Väčšina ľudí v bohatých krajinách však žije dlho po tom, ako splodila potomkov. Predpokladalo sa, že sa tým oslabil prirodzený výber, a preto sa ľudstvo ako druh mohlo prestať vyvíjať. Viaceré štúdie už v minulosti teóriu odmietli s tým, že k zmenám jednoznačne dochádza. Nie sú evidentné jedine preto, že sú jemné a dejú sa pomaly. Ani jeden z výskumov dosiaľ nešiel pri argumentácii do takej hĺbky ako nová analýza. Výskumníci z Kolumbijskej univerzity preskúmali viac ako dvestotisíc vzoriek genómu obyvateľov Spojených štátov a Británie. Na vzorke dlhovekých ľudí sa pokúšali zistiť, ktoré úseky sa v ľudských génoch objavujú zriedkavejšie než v minulosti. Je to jemný signál, ale prirodzený výber sa deje aj v moderných ľudských populáciách. Odhalili, že u dlhovekých ľudí sú zriedkavejšie genetické mutácie, ktoré sa týkajú výskytu Alzheimerovej choroby, no aj tie, ktoré zvyšujú šancu, že sa človeka stane ťažký fajčiar. Nižší bol aj výskyt génov súvisiacich s náchylnosťou na srdcové choroby, vysoký cholesterol, obezitu alebo astmu. Čistejší genofond sa pravdepodobne prenáša aj na nasledujúce generácie. V praxi to neznamená, že by ľudstvo o dvadsať rokov skoncovalo s problémami so srdcom alebo cukrovkou. Zmena je natoľko pomalá, že napríklad výskyt génov silného fajčiarstva ustupuje v priebehu jednej generácie približne o jedno percento. „Je to jemný signál, ale nachádzame genetické dôkazy o tom, že sa prirodzený výber deje aj v moderných ľudských populáciách," napísal v tlačovom vyhlásení spoluautor a evolučný genetik Joseph Pickrell. Postupnému posilňovaniu genofondu môže pomôcť aj odkladanie rodičovstva. Ak dieťa splodia ľudia vo veku 40, či dokonca 50 rokov, pravdepodobne ide o zdravých jedincov. Potenciálne smrteľné ochorenia sa totiž v danom veku zvyčajne prejavia. Napriek pozitívnemu odkazu, ktorý analýza priniesla, stále netreba podliehať prílišnému optimizmu. Štúdie na zvieratách už v minulosti ukázali, že si evolúcia nemusí dlhodobo udržiavať rovnaký trend. Napríklad, ak by ľudia na niekoľko generácii skoncovali s fajčením a potom sa k nemu vrátili, je pravdepodobné, že by medzičasom stratili svoj ochranný protifajčiarsky gén. DOI: 10.1371/journal.pbio.2002458


USA podľa ruskej vlády podporilo protesty v Moskve

Pred posledným protestom vydalo veľvyslanectvo USA výstrahu s mapkou, ktorému územiu sa majú ľudia vyhnúť. Rusko mapku interpretuje ako zvolávanie účastníkov.

MOSKVA. Ruské ministerstvo zahraničných vecí v piatok oznámilo, že v súvislosti s nedávnymi opozičnými protestmi v Moskve si predvolalo zástupcu tamojšieho veľvyslanectva Spojených štátov, ktoré údajne nabádalo k účasti na týchto zhromaždeniach. Informovala o tom agentúra AFP. Spojené štáty kritizovali zásahy proti protestujúcim, ktorí požadovali spravodlivé komunálne voľby v Moskve, pričom ich polícia rozháňala obuškami a tisíce z nich zadržala. Pred zhromaždením z minulej soboty zverejnilo americké veľvyslanectvo na svojej internetovej stránke "výstrahu", v ktorej spomenulo čas a miesto akcie s tým, že Američania sa majú danej časti mesta "vyhnúť". Ruský rezort diplomacie však v piatkovom vyhlásení uviedol, že pripojenie mapky s vyznačením miesta protestu považuje za "zvolávanie" účastníkov, čo predstavuje "pokus o zasahovanie do záležitostí" Ruska. Moskva už predtým kritizovala nemeckú verejnoprávnu rozhlasovú a televíznu stanicu Deutsche Welle, ktorá podľa nej takisto pozývala na spomínané zhromaždenie. Protesty v Moskve sa konajú od 14. júla, a to z dôvodu odmietnutia zaregistrovať do nadchádzajúcich komunálnych volieb opozičných kandidátov. Najmasovejšie boli úradmi nepovolené zhromaždenia z 27. júla a 3. augusta. Ďalší protest je naplánovaný na najbližšiu sobotu. Najnovšie zásahy proti protestujúcim v Moskve boli najrozsiahlejšie od masových demonštrácií proti návratu Vladimira Putina do úradu prezidenta z roku 2012. Ku vtedajším protestom podľa Moskvy takisto podnecovali Spojené štáty.


Shark Computers na Slovensku končí

Vlani sa uskutočnila konsolidácia podniku, znížil sa počet predajní, upravil online obchod, no ani to neprinieslo očakávané výsledky.

BRATISLAVA. Firma Shark Computers ukončuje činnosť. Počas roka 2016 sa uskutočnila konsolidácia podniku, znížil sa počet predajní, upravil online obchod, ale ani tento postup nepriniesol očakávané výsledky. Následne sa akcionári rozhodli pre ukončenie činnosti spoločnosti. Spoločnosť informovala, že so všetkými zamestnancami boli uzavreté dohody o ukončení pracovného pomeru ku koncu februára 2017, pričom išlo o 12 zamestnancov a kontraktorov. Záväzky voči veriteľom, dodávateľom a prenajímateľom vysporiada spoločnosť na základe štandardných účtovných a legislatívnych postupov. Zároveň spoločnosť dodá všetky objednávky a vystaví dobropisy pre otvorené zákazky. Rovnako nie je možné objednať si z webu spoločnosti tovar, ako dôvod spoločnosť uvádza technické dôvody.


Polícia obvinila Kočnera a Szabóa z nedovoleného ozbrojovania

BRATISLAVA. Marian Kočner a Tomáš Szabó, ktorí sú obvinení v kauze vraždy novinára Jána Kuciaka, čelia ďalšiemu obvineniu. Informovala o tom polícia na sociálnej sieti Facebook. Ide o prečin nedovoleného ozbrojovania a obchodovania so zbraňami. Kočner si podľa polície zaobstaral 60 kusov nábojov, ktoré nelegálne zadržiaval v rodinnom dome v Bratislave. Szabó zasa prechovával doma 14 nábojov, ktoré policajti našli počas razie v Kolárove. V prípade dokázania viny im hrozí trest odňatia slobody vo výške jeden až päť rokov.


Neymar a Bale sú nespokojní vo svojich kluboch. Španielske médiá informujú o hviezdnej výmene

Real by v prípade výmeny doplatil 90 miliónov eur.

MADRID. Španielske médiá v pondelok informovali, že Real Madrid a Paríž Saint-Germain rokujú o hviezdnej výmene. Real chce poslať do tímu francúzskeho majstra Garetha Balea výmenou za Neymara. Podľa denníka Mundo Deportivo by mal Real v prípade uzavretia transferu ešte doplatiť sumu 90 miliónov eur. Ani jeden z hráčov nie je spokojný vo svojej súčasnej pozícii. Brazílsky kanonier Neymar meškal týždeň na štart prípravy PSG, čo odôvodnil tým, že natáčal charitatívny spot. Klub však údajne o ničom nevedel a hráčovi pohrozil adekvátnymi sankciami. Navyše v nedávnom rozhovore označil za svoju najkrajšiu futbalovú spomienku víťazstvo 6:1 v drese FC Barcelona práve nad PSG v osemfinále LM 2017. V ten istý deň navyše pridal na svoj Instagram video, v ktorom mal na sebe barcelonský dres. S Baleom už nepočíta tréner Realu Zinedine Zidane, ktorý povedal, že by ho najradšej predal čo najskôr. O waleského krídelníka majú údajne záujem viaceré popredné tímy Premier League, no na druhej strane nechcú pristúpiť na jeho vysoké platové požiadavky. V hre by mali byť aj bohatí záujemcovia z Číny. Informovala agentúra dpa.


Počet cudzincov pracujúcich na Slovensku stále rastie

BRATISLAVA. Ku koncu septembra tohto roka pracovalo na Slovensku 33,3 tisíca cudzincov. V porovnaní so septembrom minulého roka ide o nárast o 9,6 tisíca osôb. Najpočetnejšie zastúpenie na slovenskom pracovnom trhu majú občania Rumunska. Tých ku koncu minulého mesiaca na Slovensku pracovalo takmer 7,4 tisíc, čo je medziročne viac o 1,5 tisíca osôb. Vyplýva to z údajov, ktoré zverejnilo Ústredie práce, sociálnych vecí a rodiny SR. Na druhej priečke sú občania Srbska, ktorých prišlo za prácou na Slovensko 4,2 tisíca. Oproti septembru vlaňajška tak počet občanov Srbska pracujúcich na Slovensku stúpol o 3,5 tisíca. Nasleduje Česká republika, ktorá zaznamenala na konci minulého mesiaca 3,9 tisíca svojich občanov pracujúcich na Slovensku, čo je medziročne viac o 918 ľudí. Každý tretí cudzinec na Slovensku pracoval ku koncu minulého mesiaca v Bratislave. V piatich okresoch hlavného mesta Slovenska bolo totiž zamestnaných 10 tisíc cudzincov. Nasleduje okres Trnava, ktorý koncom septembra zaevidoval vyše 4,7 tisíca zamestnaných cudzincov. Úrad práce v Čadci vykázal vyše 1,1 tisíca pracujúcich občanov pochádzajúcich z iných krajín. Naopak, len traja cudzí štátni príslušníci pracovali v septembri v okrese Gelnica.


Švajčiari chcú v Trnave založiť technologické centrum, od štátu pýtajú 1,2 milióna eur

Vzniknúť by malo 50 nových pracovných miest určených predovšetkým pre vysokoškolákov.

BRATISLAVA. Švajčiarska spoločnosť Optotune plánuje v Trnave založiť technologické centrum so zameraním na inovatívny vývoj produktov a vylepšenie existujúcich produktov. Do projektu plánuje spoločnosť investovať 520 tisíc eur až 3,8 milióna eur. Ako vyplýva z informácií zverejnených Ministerstvom hospodárstva SR (MH), vzniknúť by malo 50 nových pracovných miest určených predovšetkým pre vysokoškolákov. Investor už požiadal štát o investičnú pomoc, a to vo výške 1,2 milióna eur. Vo forme dotácie na obstaraný dlhodobý hmotný a nehmotný majetok by mohla spoločnosť dostať investičné stimuly v objeme 130 tisíc eur, vo forme úľavy na dani z príjmu 632 tisíc eur. Investor od štátu taktiež žiada príspevok na vytvorenie nových pracovných miest v nominálnej výške 500 tisíc eur.Rezort hospodárstva odporúča vláde požadovanú investičnú pomoc schváliť. „Vzhľadom na to, že intenzita pomoci pre investičný zámer nepresahuje maximálnu možnú intenzitu pomoci podľa nariadenia vlády a zákona o investičnej pomoci, navrhujeme pre prijímateľa schváliť investičnú pomoc,“ uviedlo ministerstvo.  Technologické centrum sa bude orientovať na softvérové, firmvérové, elektronické, strojárske a procesné inžinierstvo. Okrem toho bude mať rad nových spotrebiteľsky orientovaných projektov, ktoré prejdú výskumom, prototypovaním a testovaním, až po sériovú výrobu. „Súčasťou investičného zámeru, na základe ktorého prijímateľ žiada o investičnú pomoc, je iba výskumná a vývojová časť technologického centra,“ upresnilo ministerstvo.Nové technologické centrum bude napojené na akademické a vedecko-výskumné zázemie sústredené okrem iného v Materiálovotechnologickej fakulte Slovenskej technickej univerzity v Trnave a ďalších vysokých škôl v Bratislave, predovšetkým fakúlt Slovenskej technickej univerzity.Spoločnosť Optotune Slovakia je 100-percentne vlastnená holdingovou spoločnosťou Optotune Holding AG, ktorá je výrobcom opto-elektronických komponentov. Skupina patrí k lídrom v oblasti laditeľnej techniky a od svojho založenia v roku 2008 jej bolo udelených 40 nových patentov. Za využitia najmodernejších softvérov už spoločnosť vyvinula sériu niekoľkých unikátnych technológií, ako napríklad vysokoelastické membrány, vysokoprevodové kvapaliny a elektroaktívne polyméry.


Pinturault vedie v Söldene po prvom kole, bratia Žampovci nepostúpili

Obrovský slalom je úvodným podujatím mužskej časti Svetového pohára 2019/2020.

Obrovský slalom mužov - 1. kolo: BRATISLAVA. Francúz Alexis Pinturault je lídrom po prvom kole obrovského slalomu v rakúskom Söldene, ktorý je úvodným podujatím nového ročníka mužskej časti Svetového pohára v zjazdovom lyžovaní. Pinturault dosiahol len o dve stotinky sekundy lepší čas ako jeho krajan Mathieu Faivre. Tretí je s odstupom 33 stotín švajčiarsky talent Marco Odermatt. V 71-člennej štartovnej listine figurovali aj dvaja Slováci, bratia Adam a Andreas Žampovci však nepostúpili do 2. kola medzi tridsať najlepších. Adam Žampa s číslom 36 na hrudi predviedol výkon o 2,73 s pomalší ako líder Pinturault a zaradil sa na 38. priečku. Andreas Žampa s päťdesiatsedmičkou mal v cieli odstup 3,77 s od priebežného lídra, čo znamenalo 53. miesto vo výsledkoch. Prvé kolo úvodného mužského "obráku" sezóny malo štart vo výške 3040 m a cieľ vo výške 2670 m. Pretekári mali na trati 48 bránok. V Söldene sa jazdí vôbec prvýkrát v novej ére mužského lyžovania po Marcelovi Hirscherovi, ktorý po minulej sezóne ukončil svoju excelentnú kariéru. Fenomenálny Rakúšan sa celkovo osemkrát a v neprerušenej sérii tešil z veľkého glóbusu za celkový triumf vo Svetovom pohári.Druhé kolo obrovského slalomu mužov v Söldene sa začne o 13.00 h.


Nesrovnal zvoláva petičný výbor a chce opätovné hlasovanie o hazarde

Primátor hlasovanie označil za pošliapanie názoru 136 139 Bratislavčanov.

BRATISLAVA. Primátor Bratislavy Ivo Nesrovnal zvoláva na najskorší možný termín výbor petície za absolútny zákaz herní v meste, aby sa dohodol ďalší postup. Primátor to vyhlásil na pondelkovom brífingu. Toto hlasovanie smeruje k zabetónovaniu súčasného stavu a takýto výsledok nemienim akceptovať. Reagoval tak na situáciu po minulotýždňovom hlasovaní mestských poslancov, ktorí neschválili absolútny zákaz hazardu, keď zaň hlasovalo 24 zo 41 prítomných poslancov, 12 nehlasovali a piati sa hlasovania zdržali. Tým poslanci hazard nezakázali, ale ani nijako neobmedzili. Primátor toto hlasovanie označil za pošliapanie názoru 136 139 Bratislavčanov v historicky najväčšej petícii v hlavnom meste, v ktorej sa štvrtina obyvateľov vyjadrila za absolútny zákaz herní a kasín. "Toto hlasovanie smeruje k zabetónovaniu súčasného stavu a takýto výsledok nemienim akceptovať," uviedol Nesrovnal s tým, že chce, aby sa o všeobecne záväznom nariadení (VZN) opätovne rokovalo a hlasovalo na zasadnutí mestského zastupiteľstva. Zdôraznil však, že hlasovať by sa malo o pôvodnom návrhu, teda o absolútnom zákaze hazardu na území mesta, teda tak, ako žiada petícia a k čomu ho poslanci zaviazali svojím rozhodnutím ešte v januári tohto roka. Tých bude preto žiadať, aby takýto návrh podporili a aby mu vyhoveli. "Ak to prejde, bude to prvýkrát, čo bude mať Bratislava navrch nad kasínami a herňami. Kedy bude ako iné úspešné európske mestá, ktoré udávajú tón, ťahajú za dlhší povraz a nemusia sa potupne prizerať rozširovaniu herní a kasín," povedal. Na otázku, či už hovoril so svojimi námestníkmi, ktorí tiež nepodporili absolútny zákaz hazardu, uviedol, že sú momentálne na dovolenke a rozprával sa zatiaľ iba s jedným. "Je to veľmi ťažké a závažné zlyhanie," konštatoval Nesrovnal, avšak s tým, že pripúšťa úvahy o druhej šanci pre nich. Podľa neho je však potrebné pýtať sa na ich hlasovanie aj predsedov politických klubov, z ktorých obaja námestníci pochádzajú. Primátor tiež opätovne dôrazne odmietol tvrdenia, že by výsledok hlasovania bol aj jeho "zlyhaním", čo označil za výhovorky poslancov. Všetko bolo v súlade s rokovacím poriadkom a s tým, k čomu ho zaviazali samotní poslanci. "Nie je to hlasovanie o peniazoch, ale o hodnotách. Chcem, aby Bratislava bola bez hazardu," dodal v súvislosti s upozorneniami niektorých skupín. Tie poukazujú na to, že zatiaľ nebolo predstavené následné krytie výpadku z herní po absolútnom zákaze hazardu. Petíciu spustil v máji 2015 primátor hlavného mesta Ivo Nesrovnal a starostovia bratislavských mestských častí. Organizátori petície poukázali na to, že hazard v Bratislave presiahol únosnú mieru. Ako uviedli, v meste je 232 herní, 588 výherných prístrojov a 2177 videoherných automatov. Oproti tomu sa tu nachádza zhruba 219 lekární. Petíciu, ktorú podporilo celkovo 136 139 obyvateľov, odovzdali následne v júni 2016 do podateľne magistrátu. V januári tohto roka primátor informoval o ukončení kontroly podpisov. Tá preukázala, že platných je 98 118 podpisov. Petíciu podpísalo aj všetkých 45 mestských poslancov. Sedemnásti bratislavskí mestskí poslanci, ktorí nesúhlasia s absolútnym zákazom hazardu na území hlavného mesta, chcú aj naďalej presadzovať jeho prísnu reguláciu. Odôvodňujú to tým, že plošná prohibícia hazardu by preukázateľne priniesla mnoho neželaných dôsledkov, ako rozmach nelegálnych herní spojený s ďalšou kriminalitou. V tejto súvislosti zbierajú podpisy na zvolanie mimoriadneho mestského zastupiteľstva, aby sa téma opätovne otvorila a aby sa schválilo všeobecne záväzné nariadenie o regulácii hazardu. Zároveň však dávajú verejný prísľub, že ak sa regulácia ukáže ako neúčinná, sú ochotní o plošnom zákaze hlasovať na budúci rok. "Chceme, aby zo sídlisk a z obytných štvrtí zmizli herne, ktoré ľuďom vadia a prekážajú. Zároveň si uvedomujeme, že hazard nezmizne jednoduchým zákazom, ako sa snažia presviedčať niektorí aktivisti a politici," uvádza sa v tlačovom vyhlásení poslancov. Poukazujú pritom na fungovanie regulácie v mestách ako Viedeň či Budapešť, kde zostali zachované kasína napr. v hoteloch. Sú preto pripravení ďalej rokovať o téme hazardu v hlavnom meste a otvorení sú aj novým podnetom. Naďalej však zastávajú názor, že sú to práve oni, ktorí bojujú za "správne a funkčné riešenie" pre mesto a že celú petíciu Bratislavčanov potopil primátor mesta Ivo Nesrovnal. A to tým, že poslancom znemožnil hlasovanie o regulácii hazardu na území hlavného mesta a postavil ich pred rozhodnutie - plošný zákaz alebo nič. Sú totiž presvedčení, že "správnym postupom je najprv prijať reguláciu a k najstriktnejším, nezmeniteľným zákazom, ktoré vyvolávajú pre mesto mnohé riziká, pristúpiť až úplne nakoniec, keď sa ostatné riešenia neosvedčia."


Ako by zneli opice, ak by vedeli rozprávať?

Darwin sa nemýlil. Primátom nebráni v reči hlasová anatómia, ale mozog.

BRATISLAVA. Už otec evolučnej teórie Charles Darwin skúmal, prečo neľudské primáty a opice nedokážu rozprávať podobne ako ich blízki príbuzní - ľudia. Nakoniec dospel k záveru, že pre reč nemajú dostatočne vyvinutý mozog. Vedci časom ponúkli aj iné vysvetlenie s tým, že primáty nemajú na reč dostatočne vyvinuté hlasové ústrojenstvo. Nová štúdia zo žurnálu Science Advances teraz naznačuje, že pravdu mal nakoniec predsa len Darwin. Vedci z Princetonskej a Viedenskej univerzity teraz ukázali, ako by znel samec makaka dlhochvostého menom Emiliano, ak by vedel rozprávať ľudskou rečou. Zvuk ľudskej reči sa začína v hrtane a do výslednej podoby ho potom formuje poloha jazyka a pier. Vedci pri výskume snímali tieto časti röntgenovými lúčmi počas toho, ako makak Emiliano jedol, zíval a vydával rôzne zvuky. Výsledkom bol model 99 rôznych nastavení Emilianovho hlasového ústrojenstva. "V podstate sme urobili model všetkých možností, ktoré zvládne hlasová anatómia opíc," povedal časopisu Science evolučný biológ a spoluautor štúdie William Tecumseh Sherman Fitch III. Hlasové ústrojenstvo opíc sa na reč hodí, ale ich mozgy na to nie sú pripravené. Fitch s kolegami zistil, že Emiliano by teoreticky dokázal vysloviť päť základných samohlások, ktoré sú základom ľudskej reči a väčšiny ľudských jazykov - A, E, I, O a U. Primáty by z nich mali vedieť skladať aj celé vety. Vedci to overili hlasovou simuláciou vety "Will you marry me?" (Vezmeš si ma?), pri ktorej musí hlasové ústrojenstvo zvládnuť širokú škálu samohlások. "Nikto teraz nemôže povedať, že opičej reči bránia nedostatky hlasovej anatómie. Hlasové ústrojenstvo sa na reč hodí, ale ich mozgy na to nie sú pripravené," vysvetľuje pre časopis New Scientist spoluautor štúdie Asif Ghazanfar. "Teraz musíme zistiť, prečo ľudský mozog dokáže vytvárať jazyk, ale opičí to nevie." Ak by sa jedného dňa opice naučili rozprávať ľudskou rečou, rozumeli by sme im, ale nezneli by rovnako ako človek. Rozdiel v opičom a ľudskom prejave ukazujú nasledujúce dve nahrávky. Simulovaný hlas makaka Emiliana: Simulovaný ľudský hlas: Ak vám opičí hlas znie hrôzostrašne, nemusíte sa báť, že sa nám opice zrazu začnú prihovárať. Evolúcia dala schopnosť reči iba ľuďom ako jediným spomedzi primátov. Makaky patria medzi najstaršie druhy, no vedci predpokladajú, že aj mladšie druhy ako šimpanzy majú dostatočne vyvinuté hlasové ústrojenstvo, no ani ich mozgy nezvládnu rozprávať ako ľudia. Nový výskum tak môže pomôcť pri skúmaní pôvodu ľudskej reči. "Štúdia otvára úplne nové dvere pri hľadaní kľúča k jedinečnosti jazykových schopností človeka," hovorí v tlačovej správe Princetonskej univerzity psychologička Laurie Santosová, ktorá na výskume nespolupracovala.  "Ak staré druhy ako makaky majú hlasové ústrojenstvo vhodné na reč, tak musím nájsť dôvod, prečo ostatné primáty nedokážu vydávať také zvuky, akým je reč ľudí. Myslím, že nás čoskoro čakajú vzrušujúce nové odpovede." DOI: 10.1126/sciadv.1600723 Tento text ste mohli čítať vďaka tomu, že platíte za obsah. Vážime si to.


Ceny rekreačných nehnuteľností medziročne stúpli vo všetkých krajoch

BRATISLAVA. Ceny rekreačných chát a chalúp medziročne stúpli vo všetkých krajoch, čo súvisí aj s celkovým rastom cien nehnuteľností. Médiá o tom informoval portál Nehnuteľnosti.sk Najvyhľadávanejšie sú stále staršie chaty a chalupy. "Opäť sa však objavujú aj ponuky nových projektov zameraných na rekreačné bývanie vo forme samostatných domov a chát alebo apartmánových bytov," spresnil portál s tým, že tento segment povzbudzuje aj nárast domácich i zahraničných turistov na Slovensku. Najčastejšie kupujú takéto nehnuteľností mladé rodiny. Výrazne sú zastúpení aj kupujúci tesne pred dôchodkom, ktorí chatu alebo chalupu plánujú využívať aj na celoročné bývanie. Preto často siahnu aj po klasických domoch v dedinách, ktoré by však mali byť v blízkosti prírody. Medzi najvyhľadávanejšie lokality v roku 2019 podľa údajov portálu patria Martin, Senec, Pezinok, Michalovce a Terchová. Vysokú mieru obľúbenosti majú lokality, ako Záhorie, Donovaly, Liptovský Mikuláš či Banská Štiavnica. Napríklad v Bratislavskom kraji dosahuje priemerná cena chát úroveň približne 63.000 eur. "Najdrahšie nehnuteľnosti na rekreáciu sú aktuálne na brehoch Slnečných jazier v Senci. Cena v prípade luxusných domov sa tu dokáže dostať aj za hranicu 500.000 eur," uvádza portál. Naopak, k najlacnejším alternatívam patria menšie záhradné chatky v okolí Malaciek. Najdrahšia ponuka rekreačných nehnuteľností je v Prešovskom kraji, vo Vysokých Tatrách. "Za veľkorysé moderné novostavby chát tu bežne zaplatí záujemca viac ako 500.000 eur. Naopak, najlacnejšie chaty na cenovej úrovni 13.000 až 15.000 eur môžu rekreanti nájsť vo východnej časti Prešovského kraja," konštatoval. Pretože lacnejšia ponuka prevažuje, priemerná cena dovolenkovej nehnuteľnosti v tomto kraji je približne 35.000 eur. Prešovský kraj tak patrí k najlacnejším na Slovensku, uzatvára portál Nehnuteľnosti.sk.


České maloobchodné tržby medzimesačne stúpli

Medziročne sa kalendárne upravené marcové maloobchodné tržby v krajine zvýšili o 7 percent.

PRAHA. Sezónne upravené tržby českého maloobchodu bez zahrnutia predaja motorových vozidiel v marci medzimesačne reálne posilnili o 1,2 percenta. Medziročne sa kalendárne upravené marcové maloobchodné tržby v krajine zvýšili o 7 percent a neupravené tržby vzrástli o 7,8 percenta. Informoval o tom český štatistický úrad. Medzimesačne sezónne upravené marcové tržby za nepotravinárske tovary stúpli o 2 percentá, ale tržby za pohonné hmoty klesli o 0,3 percenta a tržby za potraviny oslabili o 0,6 percenta. Medziročne sa kalendárne upravené tržby českého maloobchodu za nepotravinárske tovary zväčšili o 11,5 percenta. Tržby za pohonné hmoty oproti marcu minulého roka stúpli o 1,9 percenta a tržby za potraviny medziročne posilnili o 1 percento. Kalendárne neupravené maloobchodné tržby za nepotravinárske tovary medziročne vzrástli o 15,2 percenta a za pohonné hmoty o 4,6 percenta, ale za potraviny o 0,4 percenta klesli. Medziročný vývoj tržieb maloobchodu Česka ovplyvnilo to, že v krajine mali v marci tohto roka o dva pracovné dni viac ako vlani. Zároveň sa v minulom roku nákupy pred veľkonočnými sviatkami robili už v marci, ale v tomto roku až v apríli. Sezónne upravené tržby za predaj a opravy motorových vozidiel v Českej republike v marci medzimesačne reálne vzrástli o 1,4 percenta. Medziročne kalendárne upravené tržby v tomto segmente posilnili o 7,1 percenta. Neupravené tržby za predaj a opravy motorových vozidiel medziročne stúpli o 14,3 percenta, pričom tržby za opravy vzrástli o 23,5 percenta a za predaj motorových vozidiel vrátane náhradných dielcov o 12,2 percenta.


Dodávka v Burkine Faso vrazila do bomby, výbuch zabil 26 ľudí

Medzi obeťami je aj šesť žien a štyri deti.

OUAGADOUGOU. V africkom štáte Burkina Faso zahynulo 26 ľudí po tom, ako dodávka vrazila do bomby nastraženej na ceste. Podľa informácií vlády je medzi obeťami šesť žien a štyri deti. Nešťastie sa stalo na severe krajiny pri hraniciach s Mali, odkiaľ dodávka smerovala. Obete pochádzajú z oboch krajín. V roku 2017 zomrelo v krajine pri 89 útokoch moslimských extrémistov viac ako 114 ľudí, informovala vláda Burkiny Faso.


Tesla inštaluje na Slovensku ďalšie nabíjačky Supercharger. Tentokrát v Bratislave

Rýchlonabíjačky od Tesly sú pri veľkom nákupnom centre.

BRATISLAVA. Tesla stavia na Slovensku ďalšiu skupinu svojich nabíjačiek Supercharger. Pred bratislavským nákupným centrom Aupark sa objavilo šesť modulov. Fotografie zverejnili používatelia internetového fóra teslaclub.sk. Bude to druhá oficiálna rýchlonabíjacia stanica pre elektromobily značky Tesla na Slovensku. Minulý rok spoločnosť otvorila pri Zvolene prvú takúto stanicu v krajine. Podľa portálu Supercharger by stanica na Einsteinovej ulici v Bratislave mala byť čoskoro funkčná. Majitelia vozidiel, na ktoré sa nevzťahuje doživotné nabíjanie zdarma, by mali zaplatiť dvadsať centov za jednu kilowatthodinu energie. Tesle podľa vyjadrenia spoločnosti v tomto prípade nejde o profit, ale o získavanie prostriedkov na zakladanie ďalších nabíjacích staníc. Tesla minulý rok oznámila, že bezplatné nabíjanie cez Superchargery celkovo ukončí. Benefit si budú môcť užívať už len majitelia, ktorí si auto vyzdvihli do apríla tohto roka. Nabíjacie stanice pre elektromobily sú už vo viacerých nákupných centrách. V Bratislave sa dá elektromobil nabiť napríklad v Centráli alebo na parkovisku Avionu či v garážach Auparku.


Ropa zdražela, zvýšila sa aj cena zlata

NEW YORK. Cenám ropy sa v utorok darilo. Ľahká americká ropa si prilepšila o 79 centov, čiže o 1,6 percenta a uzavrela na úrovni 51,03 USD za barel. Severomorská ropa Brent, ktorej cena slúži ako medzinárodná referenčná cena, zdražela o 1,05 USD čiže o dve percentá na 54,17 USD za barel. Veľkoobchodná cena benzínu na americkom trhu sa zvýšila o tri centy na 1,72 USD za galón a vykurovací olej zdražel tiež o tri centy, a to na 1,59 USD za galón.Stúpli aj ceny drahých kovov. Zlato posilnilo o 4,40 USD a uzavrelo na úrovni 1 258,40 USD za uncu. Cena striebra si prilepšila o 11 centov a uzavrela na hodnote 18,32 USD za uncu.


Facebook chce čítať vaše myšlienky, nahradí tak klávesnicu

Ak sa cieľ podarí dosiahnuť, bude z toho najpohodlnejšie písanie s úplným súkromím.

MENLO PARK, BRATISLAVA. Dáte si na hlavu čelenku, v mysli nadiktujete správu a počítač ju odošle bez toho, aby ste museli prsty položiť na klávesnicu. Takto vyzerajú odvážne ambície Facebooku, ktoré sa ukrývajú za projektom Silent Speech. Podľa magazínu International Business Times, 60-členný vývojársky tím pracuje na projekte, ktorý sa snaží nájsť nové spôsoby komunikácie s počítačmi. Cieľom je zdokonaliť existujúci systém diktovania, od ktorého sa očakáva rýchlosť sto slov za minútu. Firme nejde o to, aby našla cestu k čítaniu spontánnych myšlienok. Odhaduje sa, že ľudský mozog vyprodukuje za jedinú sekundu toľko dát, ktoré by sme mohli prirovnať k štyrom celovečerným filmom v HD kvalite. Súčasný hardvér pre ich čítanie však možno prirovnať k zastaraným modemom z 80-tych rokov. Technológia sa snaží po vzore ovládania mysľou zameriavať iba na cielený diktát, pri ktorom vedomie cielene tvorí slová a vety určené pre komunikáciu. Je to podobné, ako keď píšete na klávesnici písacieho stroja či počítača. V hlave prebieha diktát, ktorý sa zručnosťou mení na pohyby prstov na klávesnici. Hoci má tím pred sebou kopu práce kým dosiahne vytúžený cieľ a vyvinie hardvér, ktorý by mohol preniesť technológiu do všedného života, vývojári sú presvedčení o tom, že ide o užitočnú prácu. Naša komunikácia s počítačmi sa za posledné desaťročia primálo zmenila, aby bola prirodzenou. Získali sme nové návyky pre pohotové ovládanie techniky, technika samotná sa však nášmu spôsobu bežnej komunikácie a interakcie s okolím primálo prispôsobila.


Na treťom bloku Mochoviec vykonávajú veľkú revíziu

Ide o poslednú fázu neaktívnych skúšok pred uvádzaním tretieho bloku do prevádzky.

BRATISLAVA. Na v súčasnosti dostavovanom treťom jadrovom bloku Atómovej elektrárne Mochovce prebieha veľká revízia. Ide o poslednú fázu neaktívnych skúšok pred uvádzaním tretieho mochoveckého bloku do prevádzky. „Počas revízie vykonáme predpísané predprevádzkové kontroly všetkých dôležitých systémov a zariadení. Veľká revízia je nevyhnutným predpokladom pre začatie fyzikálneho a energetického spúšťania. Po ukončení veľkej revízie bude blok pripravený na pokračovanie do etapy aktívnych skúšok s palivom,“ uviedol pre agentúru SITA šéf spúšťania jadrového bloku Juraj Krasňanský. Slovenské elektrárne, ktoré tretí a štvrtý jadrový blok v Mochovciach dostavujú, po horúcej hydroskúške vykonali aj takzvanú integrálnu skúšku pevnosti a tesnosti hermetickej zóny tretieho bloku. „Ide o jeden z najdôležitejších testov v procese prípravy na uvádzanie bloku do prevádzky. Pri tomto teste sa hermetická zóna, ktorú tvorí železobetónová konštrukcia budovy primárneho okruhu s 1,5 metra hrubými stenami, natlakovala na 150 kilopascalov (úroveň tlaku vody v hĺbke 15 metrov) a merala pevnosť stien a stropov na hranici hermetickej zóny a jej odolnosť voči únikom plynov,“ vysvetlil Krasňanský. Dosiahnuté výsledky skúšky tesnosti hermetickej zóny sú podľa neho dvojnásobne lepšie ako limity stanovené Úradom jadrového dozoru SR. „Preukázali sme vysokú pevnosť a tesnosť hermetickej zóny a definitívne vyvrátili zavádzajúce a nepravdivé tvrdenia rakúskych protijadrových aktivistov,“ konštatoval Krasňanský. Rakúska organizácia GLOBAL 2000 v ostatných dňoch v rakúskych médiách šírila na základe utajovaného zdroja informáciu, že odolnosť stien reaktora je vplyvom vŕtania znížená. Horúca hydroskúška sa skladala z piatich podetáp, počas ktorých boli úspešne vykonané tlakové a tesnostné skúšky primárneho okruhu a reaktora pri nominálnych prevádzkových parametroch, teplote 265 °C a tlaku od 0,5 po 19,12 magapascalov (MPa), čo je 1,5-násobok tlaku počas bežnej prevádzky bloku. Slovenské elektrárne vykonali aj funkčné skúšky zariadení primárneho okruhu a sekundárneho okruhu, skúšky bezpečnostných systémov, vzduchotechniky, elektročastí, systémov kontroly a riadenia, ako aj ďalších systémov. Preverili aj systémy a opatrenia vyplývajúce zo záťažových testov. Celý priebeh horúcej hydroskúšky sledovali inšpektori Úradu jadrového dozoru. „Predbežné vyhodnotenie horúcej hydroskúšky zobral úrad na vedomie. Finálne stanovisko vydá po posúdení požadovaných analýz a záverečného vyhodnotenia programu skúšky verifikovanej vedeckým vedením spúšťania,“ uzavrel Krasňanský. Tretí blok Atómovej elektrárne Mochovce by mali Slovenské elektrárne uviesť do prevádzky niekedy začiatkom budúceho roka. Podľa plánov to pritom malo byť koncom tohto roka. Technická pripravenosť tretieho bloku na zavezenie paliva sa očakáva v priebehu leta tohto roku. Od technickej pripravenosti stavby na zaváženie paliva po zavezenie paliva v zmysle príslušných povolení však môže uplynúť až osem mesiacov. Dostavba dvoch jadrových mochoveckých blokov si mala vyžiadať podľa posledných informácií 5,4 miliardy eur. Oneskorenie bude mať vplyv aj na navýšenie celkového rozpočtu dostavby oboch blokov, a to v predpokladanom objeme 270 miliónov eur. Za posunutím termínu dostavby tretieho bloku bola dlhšia horúca hydroskúška, ako aj oneskorené stavebné práce. Oproti harmonogramu trvala horúca hydroskúška o mesiac a pol dlhšie. Dôvodom bola neplánovaná falošná aktivácia hasiaceho systému.


Najväčšia škandinávska banka Nordea je podozrivá z prania peňazí

Veľký únik údajov ukázal podozrivé transakcie.

HELSINKI. Nordea, najväčšia škandinávska banka, je tiež podozrivá z prania špinavých peňazí. Uviedla to fínska verejnoprávna televízia Yle. Akcie banky v reakcii na túto správu klesli o takmer sedem percent. Yle sa odvoláva na veľký únik údajov, ktorý ukázal, že cez Nordea prešli stovky miliónov eur z podozrivých zdrojov. Ďalšie detaily televízia neposkytla. Dodala len, že v priebehu dňa odvysiela o podozreniach reportáž. Nordea je po Swedbank a Danske Bank ďalším severským finančným ústavom, ktorý čelí obvineniam zo zapojenia sa do schémy prania špinavých peňazí v estónskej dcére Danske. Yle aj dánske noviny Berlingske, ktoré s ňou spolupracovali, uverejnia podrobnosti neskôr popoludní na svojich internetových stránkach. Nordea reagovala, že vie o pripravovanej správe a vedie dialóg s Yle a Berlingske. "Program alebo článok sme ešte nevideli," uviedla banka vo vyhlásení. Dodala, že na všetky otázky, ktoré v tejto súvislosti dostala, už odpovedala. Generálny riaditeľ Nordea Casper von Koskull vystúpi vo fínskej televízii po 20.00 h SEČ spolu s Pekkom Vasarom, vedúcim vyšetrovania prania špinavých peňazí vo Fínsku. V pripravovanej reportáži sa vraj spomína aj DNB, najväčšia nórska banka. Jej pobočky v Estónsku, Lotyšsku a Litve sa v roku 2017 zlúčili s prevádzkami Nordea v regióne a vytvorili spolu tretiu najväčšiu pobaltskú banku pod názvom Luminor s aktívami vo výške 15 miliárd eur. Vlani v septembri Nordea a DNB súhlasili s predajom 60-percentného podielu v Luminor súkromnému konzorciu Blackstone za jednu miliardu eur. Predaj by sa mal dokončiť v prvej polovici roka 2019. Severské úrady pre finančný dohľad oznámili, že vlani v októbri dostali dokumenty od spoločnosti Hermitage Capital Management, v ktorých sa tvrdí, že Nordea porušila svoje povinnosti v oblasti zákona proti praniu špinavých peňazí. Banka vyhlásila, že úzko spolupracuje s úradmi a nahlásila všetky podozrivé transakcie. Škandál odštartovala vlani na jeseň Danske. Banka čelí vyšetrovaniu v piatich krajinách pre podozrenie, že cez jej estónsku dcéru pretiekli špinavé peniaze za približne 200 miliárd eur z Ruska, bývalých sovietskych štátov a iných krajín. Aj Swedbank je už predmetom vyšetrovania estónskych a švédskych regulátorov po tom, ako švédska televízia odhalila dokumenty o podozrivých transakciách medzi Swedbank a pobaltskou dcérou Danske v rokoch 2007 až 2015 vo výške minimálne 40 miliárd švédskych korún (3,81 miliardy eur).


Borbélyho zverenci si v piatok nezahrali, zápas Slovákov na MS museli preložiť

PERTH. Piatkový zápas Slovenska v malom futbale na majstrovstvách sveta v austrálskom Perthe proti výberu Kostariky museli organizátori zrušiť pre silný vietor. Termín dohrávky určili na pondelok 7. októbra. Zverenci trénera Ladislava Borbélyho v úvodnom stretnutí na šampionáte zdolali Japoncov vysoko 6:0, Kostarika podľahla Tunisku 0:8. Najbližší zápas čaká Slovákov v nedeľu o 14:30 nášho času proti Tunisku. SLOVENSKO - Japonsko 6:0 Tunisko - Kostarika 8:0 Tunisko - Japonsko 0:0 Kostarika - Japonsko (6. október o 4:00 nášho času) Slovensko - Tunisko (6. október o 14:30 nášho času) Slovensko - Kostarika (7. október o 14:30 nášho času) Pozn.: Ďalej postupujú tímy na prvom a druhom mieste.


Tieto voľby chcel aj Brusel, no výsledky ho neroztancovali

O necelé dva týždne by sa mali začať rokovania o brexite. Brusel však celkom nevie, s kým má rokovať.

LONDÝN, BRATISLAVA. Keď britská premiérka Theresa Mayová prvýkrát komentovala výsledky parlamentných volieb, vyzerala unavene. Napriek tomu, že sľubovala, že jej konzervatívci zabezpečia v krajine stabilitu a že ešte v piatok dostala od kráľovnej poverenie zostaviť vládu, bolo jasné, že prehrala. Keby v apríli nevyhlásila predčasné voľby, nemusela teraz skladať menšinovú vládu. Severoírski unionisti jej síce sľúbili podporu, no už ich nespokojnosť alebo menšia rebélia vnútri strany môže znamenať, že nová vláda skončí predčasne. V kampani opakovala, že na rozdiel od šéfa labouristov Jeremyho Corbyna môže viesť rokovania ako silný líder, no teraz je oveľa slabšia ako pred hlasovaním. Už 19. júna sa pritom oficiálne začínajú rokovania o podmienkach odchodu Veľkej Británie z Európskej únie. A v Bruseli stále presne nevedia, s kým budú rokovať. Mayová sa síce na brexit chystá, no aj vnútri strany počuť hlasy, že by po tejto porážke mala odísť. Navyše, každý bod dohody je v súčasnom zložení britského parlamentu ohrozený. „Netancujeme a neoslavujeme neistotu,“ povedal pre Financial Times člen vyjednávacieho tému Únie. „Bude to ešte komplikovanejšie a dosť komplikované to bolo už teraz.“ V Bruseli sa už hovorí o tom, že termín 19. jún nie je záväzný, dôležitejšie bude, aby Briti dostali čas na zostavenie vlády. Prípadne sa rokovania môžu začať na úrovni diplomatov, nie politikov. Aj hlavný vyjednávač Únie Michel Barnier zdôraznil, že rokovania sa môžu začať až vtedy, keď bude Británia pripravená. „Spojme sa a spoločne urobme dobrú dohodu,“ povedal pre Reuters. Európska pozícia pred rokovaniami je podľa neho jasná, teraz si nová vláda musí vyjasniť tú britskú. Odchod krajiny v marci 2019 však záväzný je a už pred voľbami sa hovorilo, že bude náročné dovtedy uzavrieť všetky rokovania. O to ťažšie to bude v súčasnej neistote. „Potrebujeme vládu, ktorá vie konať,“ povedal pre nemecký verejnoprávny rozhlas eurokomisár Günther Oettinger. „So slabým rokovacím partnerom hrozí, že rokovania sa skončia zle pre obe strany. Očakávam teraz ešte viac neistoty.“ Európski politici sa už úplne vzdali nádeje, že by si Briti predsa len svoje rozhodnutie rozmysleli a z Únie neodišli. Po tom, ako Mayovej vláda v marci využila článok 50 Lisabonskej zmluvy o odchode, to už nie je možné. Videli sme odmietnutie Mayovej verzie extrémneho brexitu. Mayová síce pred rokom v kampani podporovala zotrvanie krajiny v Európskej únii, no už na jar ako premiérka predstavila britskú rokovaciu pozíciu – odchod z európskeho voľného trhu a z colnej únie. S dodatkom, že žiadna dohoda je lepšia ako zlá dohoda. A potom vyvolala predčasné voľby, aby si posilnila svoju pozíciu. To si želali aj vyjednávači v Bruseli, píše web Euractiv.com. Dúfali, že ak bude mať Mayová silnejšiu pozíciu, bude môcť v dohodách s Úniou dosiahnuť niekoľko ústupkov a konečnú dohodu tak nezabrzdí ani prípadný odpor niektorých presvedčených euroskeptikov v strane. Teraz by podobná rebélia znamenala koniec vlády a bude tak veľmi ťažké urobiť akýkoľvek kompromis. Konzervatívci tak pri rokovaniach musia počítať aj so severoírskymi unionistami. Pre nich je tvrdý brexit neprijateľný, lebo by to mohlo viesť k obnoveniu hranice s Írskom, čo je pre miestnych veľmi citlivá téma. „Británia si strelila ďalší vlastný gól,“ uviedol podľa Daily Telegraph Guy Verhofstadt, ktorý má na starosti rokovania o brexite za Európsky parlament. Prvým zlým krokom bolo podľa neho samotné vyhlásenia referenda o odchode expremiérom Davidom Cameronom. Teraz sa k nemu pridala Mayová. „Už teraz komplikované rokovania budú ešte komplikovanejšie.“ Ak by nová vláda chcela prehodnotiť odmietnutie colnej únie, to by sa dalo spraviť pomerne jednoducho. Ak by však chcela zostať súčasťou spoločného trhu a zároveň si udržať kontrolu nad migráciou, mohla by naraziť. „Otestovalo by to základné princípy Únie, pričom by to mohlo vyvolať spory medzi ostatnými 27 členskými štátmi,“ píše Financial Times. Ak by táto vláda podporu stratila, zrejme by sa konali nové voľby, čo by obdobie neistoty ešte natiahlo. Pomôcť by to mohlo labouristom, ktorí vyrástli už v týchto voľbách a v ďalších by sa mohli spojiť s liberálnymi demokratmi a presadzovať „mäkší“ brexit. „Videli sme odmietnutie Mayovej verzie extrémneho brexitu,“ povedal pre agentúru Reuters Keir Starmer, ktorý má u labouristov na starosti postup pri brexite. Jeho strana presadzuje, aby Británia ostala súčasťou spoločného trhu aj colnej únie. Nemenovaný diplomat zo severoeurópskeho štátu to však očakáva aj pri Mayovej vláde. „To je podľa mňa jediný smer, ako môžu zmeniť smerovanie. Tvrdšie ako doteraz už ísť nemôžu,“ povedal pre Financial Times.


Od polovice marca začnú prideľovať kódy ku eKase

Každý podnikateľ s eKasou potrebuje kód.

BRATISLAVA. Kódy "eKasa klient" na nové elektronické pokladnice pripojené on-line k portálu daňovej správy, bude finančná správa prideľovať od polovice marca. Budú ich potrebovať v prvom rade majitelia prevádzok, ktoré otvoria po prvom apríli. Všetky ostatné prevádzky sa musia pripojiť do systému daňovej správy do konca júna, informovala v utorok Finančná správa. "Každý podnikateľ, ktorý vlastní elektronickú registračnú pokladnicu, bude musieť mať pridelený kód eKasa klient," upozornila hovorkyňa finančnej správy Drahomíra Adamčíková. Formuláre súvisiace s agendou eKasa sa podnikateľom zobrazia v osobnej internetovej zóne daňového portálu. "Následne si stiahne takzvaný inicializačný balíček, vyberie si typ a model on-line registračnej pokladnice zo zoznamu certifikovaných, nahrá do nej inicializačný balíček a bude môcť evidovať tržbu," dodala Adamčíková. Podnikatelia, ktorí sa chcú už v súčasnosti pripojiť na finančnú správu, si môžu zriadiť virtuálnu registračnú pokladnicu. Virtuálna registračná pokladnica bude automaticky, bez ďalšieho nutného zásahu podnikateľa, spĺňať všetky zákonné podmienky účinné od 1. apríla.


Pôvodne na ňu zabudli. Škvarková napokon pôjde na atletické majstrovstvá sveta

BRATISLAVA. Medzinárodná asociácia atletických federácií (IAAF) napokon pozvala na majstrovstvá sveta do katarskej Dauhy aj slovenskú prekážkarku na 100 metrov Stanislavu Škvarkovú (slob. Lajčáková). Vo výprave vďaka tomu bude šesť reprezentantov, už skôr bola istá účasť osemstovkárky Gabriely Gajanovej, kladivárov Martiny Hrašnovej a Marcela Lomnického a chodcov na 50 km Márie Katerinky Czakovej a Mateja Tótha. "Zverenka Michala Škvarku síce nesplnila extrémne prísny limit 12,98 sekundy, ale v kvalifikačnom rebríčku skončila vďaka výkonu 13,08 sekundy v prvej štyridsiatke zaručujúcej štart na MS," informoval Slovenský atletický zväz (SAZ) v tlačovej správe. "IAAF ju napriek tomu do Dauhy nepochopiteľne nepozvala - jej meno sa neobjavilo ani vo štvrtok na zverejnenej predbežnej štartovej listine. V piatok popoludní však dorazil na sekretariát SAZ mail z IAAF, že Stanislavu Škvarkovú (Lajčákovú) predsa len pozývajú na MS," dodal.


Hokejový šampionát na Slovensku bude aj o ekológii

Ministerstvo životného prostredia chystá praktické opatrenia aj osvetu.

BRATISLAVA. Partnerom organizátorov majstrovstiev sveta v ľadovom hokeji, ktoré od 10. do 26. mája budú hostiť Košice a Bratislava, sa stalo Ministerstvo životného prostredia Slovenskej republiky. Bude akýmsi garantom "zelených" aktivít, ktoré budú sprevádzať šampionát. Aktivity budú zamerané predovšetkým na riešenia súvisiace s odpadovým hospodárstvom. Venovať sa budú najmä možnostiam, ako predchádzať vzniku odpadu, ale aj informovaniu o zlepšení a ochrane životného prostredia. "Práve význam zodpovedného prístupu k životnému prostrediu treba pripomínať. Neviem si predstaviť lepšiu príležitosť ako domáce majstrovstvá sveta v hokeji," vyhlásil podpredseda vlády a minister životného prostredia László Sólymos. Ministerstvo životného prostredia v spolupráci s organizačným výborom MS 2019 intenzívne pracuje na súbore aktivít, ktoré "ozelenia" šampionát. "Aj v organizačnom výbore majstrovstiev sveta si uvedomujeme dôležitosť zelených aktivít vo vzťahu k životnému prostrediu a ďalším generáciám. Vo svete je takýto prístup pomerne bežnou súčasťou významných športových podujatí. Nechceme zaostávať ani na Slovensku a preto sa veľmi tešíme spolupráci s ministerstvom životného prostredia," povedal riaditeľ organizačného výboru turnaja Igor Nemeček. Aktivity na ochranu životného prostredia rozdelili do dvoch oblastí. Prvú tvoria praktické opatrenia, vďaka ktorým fanúšikovia svetového šampionátu vytvoria menej odpadu. Napríklad v bufetoch či stánkoch s občerstvením, ktoré podporia tieto aktivity, budú môcť namiesto jednorazových plastových pohárov či príborov siahnuť po zálohovaných verziách alebo ekologickejších alternatívach. Druhú oblasť predstavujú edukačné aktivity najmä vo fanzónach. Tie fanúšikom umožnia dozvedieť sa viac napríklad o triedení odpadu a ďalších opatreniach, ako zodpovedne nakladať s odpadmi. Organizačný výbor MS 2019 spolu s Ministerstvom životného prostredia pripravujú zoznam všetkých aktivít tak, aby mohli fanúšikovia počas šampionátu prejaviť v maximálnej možnej miere zodpovedný prístup k životnému prostrediu. Tieto aktivity ich nijako nebudú obmedzovať a ani ich športový zážitok. "Hlavným cieľom je ukázať, že myslieť na enviroaspekty nie je obmedzujúce, práve naopak. Radi by sme apelovali na fanúšikov, aby sa v maximálnej miere do zelených aktivít zapojili. Bez ich podpory zelenšie majstrovstvá sveta určite neusporiadame," dodal László Sólymos.


Z Poľska do Česka sa dováža slovenské hydinové mäso so salmonelózou

Všetko mäso sa pravdepodobne skonzumovalo.

PRAHA. Približne od polovice apríla sa doviezlo z Poľska do Česka 16 ton hydinového mäsa so salmonelózou. Podľa českej televízne stanice ČT24 o tom v stredu informoval hovorca Štátnej veterinárnej správy (ŠVS) Petr Vorlíček. Všetko mäso sa pravdepodobne skonzumovalo, lebo výsledky testov dostali veterinári až po dátume jeho spotreby. Správa zverejnila zoznam miest, kam bolo mäso určené. Všetkých dvanásť príjemcov týchto zásielok, medzi ktorými bol napríklad sklad reťazca Albert i jeden z veľkých distribútorov Bidfood, musí odteraz pred uvoľnením ďalších poľských dodávok na trh dať preveriť hydinové mäso na salmonelózu. Prikazuje im to individuálne veterinárne opatrenie, ktoré ŠVS vypísala pre každého príjemcu. Veterinári prakticky každý týždeň informovali o nálezoch poľského mäsa so salmonelózou. Teraz publikovali takéto nálezy za posledný mesiac. Podľa hovorcu reťazca Albert Jiřího Marečka išlo o slovenské kurence, ktoré boli spracované v Poľsku. "Naše vlastné laboratórne testovanie nijaké nedostatky nepotvrdili. Veterinárna správa odobrala päť vzoriek, z ktorých dve nevyhoveli," uviedol hovorca. Firma podľa neho ihneď ukončila s dodávateľom spoluprácu a žiadne hydinové mäso z Poľska už nedováža. Majiteľ mäsiarstva z okresu Opava Vlastimil Šajtar v dôsledku kauzy poľského hydinového mäsa so salmonelózou možno skončí s podnikaním. Má problémy so zabezpečením veterinárnych rozborov. "Nechápem, prečo musím povinne dávať robiť veterinárne rozbory dovezeného mäsa, keď mám potvrdenie od poľského akreditovaného laboratória, že mäso je v poriadku," uviedol podnikateľ. V jeho predajni pred časom skončilo 255 kg poľského hydinového mäsa, u ktorého veterinári odhalili salmonelózu. "Ihneď som dostal zákaz dovozu hydinového mäsa z Poľska," dodal Šajtar. Aby mohol mäso predávať, musel by nechať každú dodávku laboratórne preveriť. Rýchla verzia testu trvá jeden deň, ale podľa neho je veľmi drahá. Lacnejší test dostane do troch dní, ale mäso je už nepredajné. "Je nemožné dovážať mäso a nechať ho zakaždým vyšetriť. Preto uvažujem, že skončím s podnikaním," uzavrel.


Chytal aj za reprezentáciu. Brankár Baroš posilní Nové Zámky

Klub chce angažovať aj ďalšie zaujímavé mená.

NOVÉ ZÁMKY. Slovenský hokejový brankár Samuel Baroš sa stal novou posilou HC Nové Zámky. S vedením tipsportligového klubu sa dohodol na zmluve do konca aktuálneho ročníka s možnosťou predĺženia o ďalšiu sezónu. Dvadsaťtriročný reprezentačný brankár prichádza do Nových Zámkov z českého klubu HK Hradec Králové. V minulosti chytal aj za extraligovú dvadsiatku a Zvolen, skúsenosti má i z KHL z dresu Slovana Bratislava. "Baroš prichádza na najpálčivejší post, ktorý nás tlačí najviac, nakoľko Frederik Foltán v mužstve končí ku 31. januáru 2018," povedal pre klubový web prezident HC Nové Zámky František Sucharda. V najbližšom čase by mali do mužstva prísť aj ďalšie zaujímavé mená. "Rokujeme ešte s troma útočníkmi a jedným obrancom. Verím, že do piatka sa dohodneme minimálne s dvoma novými hráčmi, ktorí budú posilami pre náš tím v bojoch o play off," dodal.


Iránska vláda odsúdila nové sankcie voči Teheránu, ktoré prijal americký Senát

Norma ďalej uvaľuje sankcie na iránske revolučné gardy a požaduje uplatnenie zbrojného embarga.

TEHERÁN. Iránska vláda odsúdila v piatok najnovší súbor finančných sankcií voči Teheránu, ktoré vo štvrtok odsúhlasil americký Senát. S odvolaním sa na vyjadrenie iránskeho ministerstva zahraničných vecí o tom informovala agentúra DPA. "Nové sankcie znova poukázali na všeobecné nepriateľstvo Spojených štátov voči Iránu," uviedol podľa iránskej agentúry ISNA hovorca iránskeho ministerstva zahraničných vecí Bahrám Ghasemí. Horná komora amerického Kongresu odhlasovala vo štvrtok drvivou väčšinou zákon zavádzajúci sankcie voči osobám zapojeným do iránskeho programu balistických rakiet a každému, kto s nimi obchoduje. Schválená norma ďalej uvaľuje protiteroristické sankcie na iránske revolučné gardy a požaduje uplatnenie zbrojného embarga. K návrhu zákona o sprísnení sankcií voči Iránu boli pripojené aj nové protiruské sankcie, ktoré majú Moskvu potrestať za jej zasahovanie do vlaňajších prezidentských volieb v USA, ale aj za agresiu v Sýrii a na Ukrajine. Časť vzťahujúcu sa na Rusko schválili senátori už v stredu. Senát trvá na tom, že sankcie voči Iránu nijako nestoja v ceste pri uplatňovaní jadrovej dohody s Iránom, v súlade s ktorou malo dôjsť k zmierneniu sankcií zo strany západných mocností výmenou za to, že Teherán obmedzí svoj jadrový program. Ghasemí však so senátormi nesúhlasí a tvrdí, že nové sankcie evidentne legálne nie sú. Samotný program balistických rakiet je totiž podľa neho úplne legitímnym spôsobom národnej obrany.


Kia zverejnila prvé skice nového modelu Picanto

Kia zverejnila prvé skice tretej generácie mestského miniauta Picanto. Novinka sa pravdepodobne predstaví na marcovom autosalóne v Ženeve. Nová Kia Picanto kombinuje dizajn mladistvého a energického exteriéru s interiérom s väčším potenciálom pre potreby zákazníka, zachovávajúc si svoje charakteristické kompaktné rozmery. Po vzore väčších súrodencov (a modelov materskej značky Hyundai) aj Picanto pravdepodobne prinesie do svojho segmentu viacero prvkov výbavy, ktoré boli doteraz vyhradené len pre väčšie a luxusnejšie autá. Škice napríklad ukazujú LED denné svietenie, štvorstupňovú automatickú prevodovku či veľkú dotykovú obrazovku infotainmentového systému.


Nemecko avizovalo viac náhodných kontrol na svojich hraniciach

Toto opatrenie má pomôcť lepšie bojovať proti sekundárnej migrácii.

BERLÍN. Nemecký minister vnútra Horst Seehofer nariadil zintenzívniť náhodné kontroly na hraniciach krajiny. Toto opatrenie má pomôcť lepšie bojovať proti sekundárnej migrácii, teda presunu migrantov z nečlenských krajín EÚ medzi štátmi Únie, informovala agentúra DPA. "Bezpečnosť sa začína na hraniciach," uviedol v nedeľu Seehofer na Twitteri svojho rezortu. "Okrem predĺženia kontrol na hraniciach v Rakúsku som nariadil, aby Spolková polícia zintenzívnila náhodné kontroly na všetkých ostatných vnútorných hraniciach Nemecka. Sledujeme všetky hranice našej krajiny." Spolkové ministerstvo vnútra v stredu oznámilo, že Nemecko predĺži kontroly na hraniciach s Rakúskom o šesť mesiacov počnúc 11. novembrom, pretože stále zaznamenáva vysoký počet ich nelegálnych prekročení. Podľa hovorcu ministerstva Stevena Altera zaznamenala Spolková polícia od januára do konca augusta 6749 ilegálnych vstupov z Rakúska a v tomto období tam vrátila 3792 ľudí. Nemecko má suchozemské hranice v dĺžke 3700 kilometrov. Jeho hranice s Rakúskom, na ktorých sú desiatky prechodov, merajú viac ako 800 kilometrov.


Jeden z vodcov gangu Dvojičky ostáva vo väzbe

Prokurátor sa možnosti podať sťažnosť vzdal.

BANSKÁ BYSTRICA. Sudca na pracovisku Špecializovaného trestného súdu (ŠTS) v Banskej Bystrici dnes zamietol žiadosť Dávida K. o prepustenie z väzby. Prokurátor sa možnosti podať sťažnosť vzdal, obžalovaný a jeho obhajca sa vyjadria po doručení verdiktu. Dávid K. je jeden zo zakladateľov zločineckej skupiny vystupujúcej pod názvom „Dvojičky", ktorá páchala predovšetkým drogovú, ale aj inú trestnú činnosť na území Trenčianskeho a Žilinského kraja. Dávid so svojím dvojčaťom Dominikom ovládali gang, ktorý trestnú činnosť páchal od roku 2010 v mestách Púchov, Považská Bystrica, Ilava, Dubnica nad Váhom, Trenčín či Žilina a v ich okolí. Okrem predaja drog využívali na zabezpečenie svojho vplyvu zastrašovanie, hrubý nátlak, prípadne vydieranie. Konkurenciu v distribúcii drog likvidovali podpaľovaním áut či iných objektov. Celý gang polícia zadržala a obvinila pred dvomi rokmi v rámci akcie Twix. V súčasnosti vo väzbe sú už iba bratia, ostatní členovia sa postupne dohodli s prokurátorom, súdy dohody schválili a všetci si už odpykávajú vysoké tresty. Okrem bratov všetci priznali trestné činy založenia, zosnovania a podporovania zločineckej skupiny a drogovú trestnú činnosť. Dvojčatá stíhajú aj za úkladnú vraždu svojho bývalého komplica Ericha Ochodnického, ktorého telo sa našlo čiastočne zabetónované na území Českej republiky. Pre gang bol činný aj Pavol Vašíček, ktorý pracoval aj pre skupinu známu ako „piťovci dva“ a tiež priznal vinu a odpykáva si vymeraný trest osem rokov. Bratom Dávidovi a Dominikovi hrozí trest odňatia slobody na 25 rokov až doživotie.


Na Slovensku bol potvrdený prvý výskyt vtáčej chrípky

V bratislavskej mestskej časti Dúbravka bolo potvrdené prvé ohnisko vtáčej chrípky v Slovenskej republike.

BRATISLAVA. V bratislavskej mestskej časti Dúbravka bolo vo štvrtok potvrdené prvé ohnisko vtáčej chrípky v Slovenskej republike. Informovalo o tom Ministerstvo pôdohospodárstva a rozvoja vidieka (MPRV) SR. Podľa rezortu ide o vysokopatogénnu aviárnu influenzu (HPAI) subtypu H5. Zistená bola v domácom drobnochove hydiny. Štátna veterinárna a potravinová správa (ŠVPS) vyzýva chovateľov, aby dodržiavali biologickú ochranu chovov a v prípade podozrenia okamžite kontaktovali najbližšiu veterinárnu a potravinovú správu. Prenos tejto vtáčej chrípky na človeka doteraz nebol potvrdený. V utorok (27.12.) v dopoludňajších hodinách bol na Regionálnu veterinárnu a potravinovú správu (RVPS) Bratislava-mesto nahlásený hromadný úhyn nosníc v domácom drobnochove, určených pre vlastnú spotrebu, v rodinnom dome v mestskej časti Bratislava-Dúbravka. Inšpektor vykonal obhliadku chovu, pri ktorej bolo zistené, že v priebehu troch dní počas vianočných sviatkov došlo k úhynu celého chovaného kŕdľa. Celkovo išlo o 65 kusov kury domácej vo veku od mládok po 4-ročné nosnice. Vajcia a mäso z tohto chovu boli podľa informácií chovateľa určené len pre vlastnú potrebu a nie sú v obchodnej sieti. Na mieste inšpektor vykonal epizootologické šetrenie pri podozrení na výskyt vírusového ochorenia a odobral vzorky na laboratórne vyšetrenie za účelom vylúčenia alebo potvrdenia aviárnej influenzy. Ostatná uhynutá hydina, podstielka a 23 vajec bolo neškodne odstránených prostredníctvom kafilerického zariadenia. Zároveň boli vydané opatrenia na mieste pri podozrení na výskyt aviárnej influenzy. "Dňa 28. 12. v poobedných hodinách bol telefonicky oznámený pozitívny výsledok na vírus aviárnej influenzy vo všetkých vyšetrovaných vzorkách a bol zaslaný protokol o výsledku laboratórneho vyšetrenia," potvrdil ústredný riaditeľ ŠVPS Jozef Bíreš. Vo štvrtok ráno bol diagnostikovaný jej vysokopatogénny subtyp H5. Zástupcovia veterinárnej a potravinovej správy prijali okamžite opatrenia pri zdolávaní nákazy a udalosť nahlásili do Systému pre hlásenie chorôb zvierat EÚ (ADNS). "MPRV vyzýva chovateľov, aby dodržiavali biologickú ochranu chovov a zabránili kontaktu s divo žijúcimi vtákmi, ktoré migrujú Európou," vyhlásila v tejto súvislosti šéfka rezortu Gabriela Matečná (nominantka SNS). V prípade akýchkoľvek podozrení majú chovatelia bezodkladne informovať štátnu alebo regionálnu veterinárnu a potravinovú správu. "Aj keď doteraz nebol potvrdený prenos tejto vtáčej chrípky na človeka, opatrnosti nikdy nie je dosť," dodala Matečná.


Transpetrol prepravil vlani viac ropy

Spoločnosť plánuje naďalej zvyšovať prepravu ropy.

BRATISLAVA. Preprava ropy cez Slovensko mierne vzrástla. Slovenský prepravca, spoločnosť Transpetrol, prepravil v minulom roku slovenskou časťou ropovodu Družba zhruba 9,6 milióna ton ropy. Oproti predchádzajúcemu roku tak štátna firma zaznamenala nárast prepravy o 4,5 percenta. Transpetrol plánuje naďalej zvyšovať prepravu ropy. „Chceme sa zamerať na využitie všetkých možností na zvýšenie objemu prepravy ropy prostredníctvom ropovodu Družba,“ povedal pre portál vEnergetike.sk riaditeľ právneho odboru a kontroly zastupujúci riaditeľa kancelárie generálneho riaditeľa spoločnosti Transpetrol Matej Poriez.Slovenský prevádzkovateľ ropovodného systému by mal za vlaňajšok dosiahnuť zisk pred zdanením vo výške šesť miliónov eur. Aj v tomto roku plánuje spoločnosť dosiahnuť zisk na úrovni minulého roka. „V prípade, že nedôjde k naplneniu najvýznamnejších rizík podnikateľského plánu, plánujeme dosiahnutie zisku pred zdanením na úrovni roku 2017,“ konštatoval Poriez.


Ako pokračuje výstavba bratislavského obchvatu (fotogaléria)

Štát diaľnice okolo hlavného mesta stavia cesty cez PPP projekt

BRATISLAVA. Viac ako 60 kilometrov diaľnic a rýchlostných ciest by do roku 2021 malo vzniknúť v okolí hlavného mesta. Stavia sa ich štát cez PPP projekt. Zákazku dostalo konzorcium okolo španielskej spoločnosti Cintra. Obchvat má celkovo stáť 1,8 miliardy eur. Od začiatku jeho výstavby sa s ním spájajú problémy. Najnovšie tam štát objavil azbest. Pozrite si na fotkách ako pokračuje výstavba.


V Kalifornii odpoja od elektriny takmer milión domácností

LOS ANGELES. Kalifornská energetická spoločnosť v sobotu oznámila, že vypne elektrinu približne 940-tisíc domácnostiam na severe amerického štátu z obavy pred očakávaným silným nárazovým vetrom, ktorý by mohol strhnúť elektrické vedenie a jeho poškodením ešte viac rozšíriť aktívny požiar. Informovala o tom agentúra DPA. Severnú Kaliforniu sužuje rozsiahly požiar, kvôli ktorému v sobotu evakuovali 50-tisíc obyvateľov. Podľa hasičov ide o najrozsiahlejšiu evakuáciu v histórii regiónu. "Modely predpovede počasia ukazujú, že pôjde zrejme o najsilnejší prejav extrémneho počasia v Kalifornii za posledné desaťročia," uviedla spoločnosť Pacific Gas & Electric vo svojom tlačovom vyhlásení v piatok. Podľa predpovede by pritom rýchlosť vetra mala dosiahnúť viac než 112 km/h. "Nárazový vietor takejto rýchlosti predstavuje vysoké nebezpečenstvo poškodenia elektrorozvodnej sústavy a následného rýchleho rozšírenia lesného požiaru," tvrdí firma. Elektrinu začnú vypínať postupne v 36 okresoch, pričom výpadok by mal trvať až do pondelňajšieho poobedia. Tento plán sa však nepozdáva kalifornskému guvernérovi Gavinovi Newsomovi, ktorý považuje odstavenie okresov od elektriny za "neprípustné". Takisto oznámil, že štát Kalifornia vyčlenil 75 miliónov dolárov (68 miliónov eur) pre postihnuté oblasti.


DNES PÍŠE SVETLANA ŽUCHOVÁPoradkyne pre všetko

Autorka je psychologička a spisovateľka Pomaly ide zima a syn bude už-už chodiť, premýšľam teda nad nákupom detských topánok. Pri prvom nezáväznom rozhliadaní sa vo svete detskej obuvi som hneď dostala trochu prísnu radu, nech si najprv všetko poriadne „načítam“. Len tak si môžem byť istá, že nenaletím neodborným radám málo informovaných predavačiek. „Načítať“ si treba nielen informácie o topánkach, ale aj o zubných kefkách, oblečení z funkčných materiálov, šampónoch – a to už ani nehovorím o očkovaní. Nežijeme totiž len v ére informácií a informovanosti, ale aj nedôvery. Človek by si myslel, že zdrojom informácií môže byť odborník, ktorý si danú oblasť skutočne „načítal“ a od ktorého si možno pýtať radu. Lenže, chyba lávky, odborníkom sa dnes neverí. Ak už lekári nie sú podplatení farmaceutickým priemyslom a výrobcami ortopedických topánok, sú aspoň málo informovaní, od čias štúdia (najlepšie „ešte za socializmu“) sa už v oblasti obúvania (ani v žiadnej inej) nevzdelávali, pýtam sa teda, prečo by som práve im mala veriť. Nedá sa veriť lekárom ani lekárničkám, učiteľom ani predavačkám. Akú-takú dôveru majú poradcovia všetkého druhu. Taká poradkyňa na detské obúvanie, absolventka certifikovaného školenia, má predsa čerstvejšie informácie ako obvodný lekár. Najlepšie je však na nikoho sa nespoliehať a vyhľadať si všetky informácie sama. Odhliadnuc od spoľahlivosti zdrojov, na ktoré samouk narazí, kladiem si otázku, kto má na to samoštúdium čas. Nechcem sa rúhať, ale kedysi som mala ambície čítať, prepytujem, beletriu, či aspoň sa vzdelávať v oblasti, pre ktorú som sa kedysi rozhodla ako pre svoju oblasť pôsobnosti. Keby som chcela byť odborníčkou na vývin klenby nohy, bola by som sa stala detskou ortopedičkou – priznávam však, že táto vedná disciplína ma nikdy nelákala, a tak som sa rozhodla prenechať ju iným. Jedným slovom, rada by som obnovila dôveru v odborníkov rôzneho druhu. Bola by som rada, keby som sa mohla predavačky opýtať, ktoré topánky mi odporučí pre ročné dieťa, a mohla sa spoľahnúť, že toho o detských topánkach vie viac ako ja. Chcela by som žiť vo svete, v ktorom veríme pediatrovi, že o účinkoch očkovania vie viac ako laktačná poradkyňa. Páčilo by sa mi, keby sa neočakávalo, že budem poznať zloženie kozmetických výrobkov, aby som farmaceutku v lekárni prichytila pri neznalosti. Rada by som čas, ktorý tak ušetrím, venovala „načítaniu“ si informácií podľa svojej voľby. Verím, že by to bol svet, v ktorom by sa nám všetkým lepšie žilo.   Tento text ste mohli čítať vďaka tomu, že platíte za obsah. Vážime si to.


AKTUALIZOVANÉV Banskej Bystrici zadržali bývalú Černákovu pravú ruku Kána

Podnikateľ je podozrivý z účasti na únose a vražde podnikateľa Grzegorza Szymaneka.

BRATISLAVA/BANSKÁ BYSTRICA. Príslušníci Národnej kriminálnej agentúry (NAKA) zadržali v pondelok ráno približne o 8.30 h v Banskej Bystrici na ulici bývalú pravú ruku na doživotný trest odsúdeného banskobystrického bossa Mikuláša Černáka Jána Kána. Zadržanie potvrdila aj Generálna prokuratúra. Banskobystrický podnikateľ je podozrivý z účasti na únose a vražde poľského podnikateľa Grzegorza Szymaneka. Informoval o tom portál tvnoviny.sk. "Môžeme potvrdiť, že polícia zadržala Jána K. v súvislosti s vraždou Szymaneka za trestný čin vraždy. V súčasnosti sa vykonávajú procesné úkony. Spisový materiál by mal byť dnes predložený dozorovému prokurátorovi GP SR, ktorý rozhodne o ďalšom postupe v súvislosti so zadržaním obvineného. Vo veci vraždy Szymaneka prokurátor dostal výsledky právnej pomoci z Poľskej republiky. V súčasnosti sa vykonávajú procesné úkony, po ich vyhodnotení orgány činné v trestnom konaní rozhodnú o ďalšom postupe vo veci," uviedla hovorkyňa prokuratúry Andrea Predajňová. Kána zadržali v apríli tohto roka. Vyšetrovateľ ho vtedy obvinil z vraždy Tibora Kohuláka, prostredníctvom ktorého mali získať peniaze za predaj plechov. Generálna prokuratúra však obvinenie zrušila pre nedostatok dôkazov, v dôsledku čoho ho prepustili na slobodu. Zadržanie Kána potvrdili aj strážcovia zákona. "Polícia dnes ráno zadržala osobu J. K. Obvinená osoba je stíhaná uznesením vyšetrovateľa Národnej kriminálnej agentúry Prezídia Policajného zboru za trestný čin vraždy spáchaný formou spolupáchateľstva. Bližšie informácie v tejto chvíli nie je možné poskytnúť," uviedol hovorca Prezídia Policajného zboru Martin Wäldl.


KDH zmení budúci rok názov, vraví Hlina

Hlina je presvedčený, že KDH má na viac.

BRATISLAVA. Kresťanskodemokratické hnutie (KDH) budúci rok zmení svoj názov. V rozhovore pre agentúru SITA to povedal predseda KDH Alojz Hlina s tým, že budúci rok ich čaká snem, kde budú delegáti hlasovať o zmenách stanov KDH. "Zmeny sa budú týkať tvorby kandidátok, lebo existujúci systém sa ukázal ako nefunkčný. Budeme predkladať aj návrh na zmenu názvu na KDH - kresťanskí demokrati. Nazveme sa tak, čím sme. Malo by to byť prijaté, lebo ako kresťanských demokratov nás ľudia vnímajú," povedal Hlina. Na otázku, či sa Hlina cíti byť silným lídrom uviedol, že niekedy ho zraňuje to, koľko je v ľuďoch zlosti a malosti. "Niekedy sa pýtam, je mi toto treba? A potom stretnete dobrých ľudí bez bočných úmyslov a vtedy si poviete, má to zmysel. V politike nejde, aby vás všetci mali radi," povedal. Podľa neho vnútrostranícky zápas je legitímny, ale mal by mať určité parametre a stranu by mal zaťažovať 20- percentnou časťou energie. Zároveň si myslí si, že je hanbou, aby kresťanskí demokrati na Slovensku zápasili o šesť percentnú podporu voličov. Je presvedčený, že KDH má na viac.


PRÍBEHY PAMÄTNÍKOV OD POST BELLUMMina Neustadt: Matka si pred fašistami zachránila manžela, ona pre svojho opustila krajinu

Emigrovať a opustiť milovaných rodičov bolo veľmi ťažké.

Mina Neustadt sa narodila v Bratislave 20. júna 1948 ako prvá dcéra do rodiny Anny a Bernarda Kneža-Schönbruna. Otec pochádzal z Iňačoviec pri Michalovciach z ortodoxnej židovskej rodiny. Všetci jeho príbuzní a blízki (vyše 80 ľudí) zahynuli v koncentračných táboroch. Sám bol povolaný do VI. robotného tábora pre Židov, kde strávil celý čas počas prvej vlny deportácií do koncentračných táborov v roku 1942. Matka pochádzala z Pukanca z evanjelickej rodiny a bola vyučenou krajčírkou. Zoznámili sa náhodou pri Dunaji v Bratislave, kde sa otec po rozpustení tábora schovával s vlastnoručne vyrobenými falošnými dokladmi na meno Knežo. Bolo to meno jeho priateľa, gréckokatolíckeho farára, ktorý mu ho dovolil použiť. Po vojne si otec pridal k svojmu vlastnému priezvisku z vďaky aj priezvisko Knežo. Matka bývala počas vojny v Bratislave u svojej tety a pracovala ako krajčírka. Otec jej hneď pri zoznámení povedal, kto je a aj že sa schováva. Pre matku bolo úplne samozrejmé, že sa o neho postará. Zobrala ho k rodičom do Pukanca, kde sa nejaký čas skrýval, neskôr sa vrátili do Bratislavy, kde sa jej ho podarilo s pomocou známych ukryť až do oslobodenia. Po vojne sa zobrali. Matka pracovala ako vedúca v krajčírskom salóne a otec študoval na Vysokej škole ekonomickej. Po vojne zamýšľali nasledovať tisícky československých Židov, ktorí sa sťahovali do Izraela. Otec ale uveril sľubom komunistov, „že všetko bude dobré. Za komunizmu všetci budú rovnoprávni. A tak sme ostali a videli, ako to dopadlo.“ Počas stalinských procesov s výrazným antisemitským pozadím bol otec vzhľadom na svoj židovský pôvod z hodinyna hodinu vyhodený z práce. Mina odišla s matkou na istý čas k rodine do Pukanca, kde sa narodila jej mladšia sestra. Otec dostal nové miesto vo výrobe ako opravár rádií. Neskôr v 60. rokoch sa zamestnal v Ústave geodézie a kartografie. Aj napriek tomu spomína Mina na svoje detstvo a mladosť ako na krásne obdobie. Odmalička boli so sestrou rodičmi oboznámené s tragickým osudom ich rodiny a príbuzných v čase vojny. Otvorene sa doma rozprávali o židovstve: „Keď niečo bolo, tak sa o tom hovorilo potichu, keď bolo niečo závažné, išli rolety dole, otecko stlmil hlas.“ Ale vieru v Boha otec po vojne stratil. Obidve dcéry boli vychované k tolerancii a vlastnému postoju k náboženstvu. Samy si mali vybrať, akú úlohu bude v ich živote zohrávať. Keď sa od polovice 60. rokov postupne uvoľňovala spoločenská situácia, začali sa mladí Bratislavčania zo židovských rodín stretávať v takzvanej „kuchyni“ na Zámockej ulici. Išlo o trávenie času s mladými ľuďmi, ktorí mali podobné rodinné zázemie a životnú skúsenosť. Náboženstvo nehralo žiadnu rolu. Zúčastňovali sa prednášok, oslavovali spolu židovské sviatky, tancovali, Mina hrala v bigbítovej skupine. Už od šiestich rokov hrala v hudobnej škole na akordeóne. Po skončení základnej školy úspešne absolvovala prijímacie skúšky a v roku 1963 bola prijatá na konzervatórium v Bratislave. Pravidelné stretnutia so židovskou mládežou v čase dospievania znamenali pre mladú Minu to najkrajšie. V roku 1965 začala chodiť so svojím budúcim manželom, Tomášom Neustadtom. V lete 1965 s ďalšími bratislavskými židovskými rodinami strávili spoločnú dovolenku v Bulharsku. V roku 1968 sa Mine naskytla možnosť zúčastniť sa šesťtýždňového letného prázdninového pobytu v Izraeli. Mladí ľudia boli pridelení do troch rôznych kibucov. Mina sa dostala s bratom svojho priateľa do skupiny, ktorá bola v československo-argentínskom kibuci Lahavot Haviva. Pobyt v kibuci si užívala, až kým po 21. auguste neprišli správy o sovietskej okupácii. Mina trávila každý víkend u dobrých známych jej rodičov, kam dostávala z Bratislavy telegramy: „Vráť sa, ostaň, vráť sa, ostaň. Vtedy otecko a mamička nevedeli, čo je správne.“  Profesorka z konzervatória ju prehovárala, aby sa vrátila a dokončila posledný ročník. Izraelčania mali samozrejme záujem, aby tam mladí ľudia ostali. Mina tu ostala do konca novembra. Nakoniec sa s rodičmi dohodla, že sa stretnú v Rakúsku, aby spolu rozhodli, čo ďalej. Ale situácia sa skomplikovala a nebolo už jednoduché získať rakúske víza. Preto musela pôvodne zakúpenú letenku zrušiť a kúpiť si novú. Avšak vzhľadom na chaotickú situáciu v Bratislave rodičia jej telegram nikdy nedostali a čakali na dcéru v Hainburgu, ako sa pôvodne dohodli. „Išli sa od strachu zblázniť, čo so mnou je. Volali na ministerstvo vnútra a zistili, že som neprišla.“ Ešte aj dnes je rozprávanie o týchto udalostiach spred 50 rokov veľmi emocionálne. Celá rodina prežívala situáciu veľmi ťažko. Rozhodovanie sa prelína s príbehom jej vtedajšieho priateľa Tomáša. Ten sa vrátil týždeň pred vpádom sovietskych vojsk do Bratislavy z letnej praxe na univerzite v Bochumi v západnom Nemecku. Po okupácii mu hneď bolo jasné, čo musí urobiť. Povedal si: „To, čo robili s mojimi rodičmi, nebudú robiť so mnou.“ Do týždňa z Bratislavy odišiel a vrátil sa do Bochumi, kde sa o neho postarali. Koncom novembra sa podarilo Mine stretnúť s matkou v rakúskom Hainburgu, otec na ňu už nemohol čakať. Vtedy už bola rozhodnutá, že sa do Bratislavy nevráti: „Mne to bolo jasné, ja idem za mojim Tomym.“ V Izraeli dostala na cestu do Rakúska len tranzitné víza s obmedzenou platnosťou, keďže oklamala zastupiteľský úrad, že sa vracia do Československa. Asi mesiac bývala ilegálne bez papierov vo Viedni u známych: „Keby ma bola polícia chytila, tak ma odlifrujú.“ V tom čase bol už veľký problém dostať víza do Nemecka, ľudí nevpúšťali ani do budovy veľvyslanectva. Preto sa Tomáš Neustadt obrátil na profesora, pre ktorého pracoval, a ten obratom zatelefonoval na nemecké ministerstvo zahraničných vecí. O tri dni dostala Mina vo Viedni kuriérom oznámenie, že si môže vízum na nemeckom veľvyslanectve vyzdvihnúť: „20. decembra som sedela vo vlaku s Tomyho mamičkou, ktorá ho išla navštíviť, a ešte v ten deň sme prišli do Dortmundu.“ Na svadbu 28. februára 1969 ešte mohli rodičia prísť: „Ako záruka bola moja pätnásťročná sestra, ktorá bola v Bratislave.“ Z manželových rodičov pustili na svadbu len otca, keďže jeho matka bola v Nemecku už v decembri. Prvá vec bolo dokončenie štúdia. To vôbec nebolo ľahké, lebo prijímacie skúšky na hudobnú vysokú školu boli samozrejme po nemecky: „Keď som sem prišla, vedela som povedať, kto som, čo som, a to bolo všetko.“ Skúškovú komisiu pravdepodobne očarila jej hra na akordeóne a bola prijatá na denné štúdium. Dodnes nevie, ako to bez znalosti jazyka zvládla. Dokonca musela v roku 1971 štúdium na čas prerušiť, keďže sa jej narodil syn. Chýbal jej len jeden semester. V Nemecku v tom čase neexistovali ani jasle, ani opatrovateľky detí, matky ostávali po narodení dieťaťa doma. Nemali ani okruh známych, ktorí by mohli so synom pomôcť. Nakoniec mala šťastie a o syna sa postarala susedkina sestra s manželom. „Oni sa stali mojimi druhými rodičmi,“ spomína Mina s vďačnosťou. Štúdium úspešne ukončila a následne vyštudovala ďalší odbor – sluchovú výchovu, ktorú začala aj vyučovať. V roku 1976 sa im narodila dcéra. Vtedy Mina s vyučovaním prestala a venovala sa len deťom. V roku 1982 sa rodina presťahovala do menšieho mesta Schwerte pri Dortmunde, kde náhodou v tom čase hľadali na hudobnej škole pedagógov. Tak začala opäť pracovať a učiť deti aj dospelých. Tu vyučovala až do odchodu do dôchodku v roku 2007. Mina mala so svojimi rodičmi a sestrou po celý život veľmi blízky a intenzívny vzťah, a preto v emigrácii ťažko znášala, že sa mohli vidieť veľmi zriedkavo. Ešte aj dnes je rozprávanie na túto tému pre ňu veľmi bolestné. Matka ju navštívila po narodení obidvoch detí v rokoch 1971 a 1976, ale otca videla až po štyroch rokoch. Svoju sestru stretla prvýkrát až po 11 rokoch: „Samozrejme to chýba, to sa nedá dohoniť.“ Manželia boli, ako všetci emigranti, odsúdení v neprítomnosti na 18 mesiacov väzenia nepodmienečne. V roku 1977 boli na základe „Smernice o úprave právnych vzťahov ČSSR k občanom, ktorí sa zdržujú v cudzine bez povolenia československých úradov“ vyzvaní, aby si svoj vzťah k republike upravili, čo v podstate znamenalo, že sa museli „vykúpiť,“ aby sa vyviazali zo štátneho zväzku. Len vtedy mohli navštevovať Československo ako cudzí štátni príslušníci a ich príbuzní mohli za nimi vycestovať do zahraničia. Od roku 1979 mohli legálne navštevovať Bratislavu každý rok: „Ale ten pocit ísť cez hranice by som nikomu nedopriala.“ V Nemecku sa Minin manžel stal členom dortmundskej židovskej obce, aj dcéra sa zúčastňovala niektorých aktivít. Mina rozmýšľala o prestupe na židovskú vieru, ale nakoniec si povedala, že formálne osvedčenie o židovskom pôvode nepotrebuje: „A prečo by som? Ja, ktorá som bola v Bratislave dvadsať rokov smradľavá Židovka, prečo mám prestupovať? Len kvôli tomu papieru? Ja viem, čo cítim, čo je moja minulosť, čo je minulosť mojich starých rodičov, ktorých som nepoznala.“ V 90. rokoch ale do židovskej obce chodiť prestali. So svojimi deťmi neoslavovali ani Vianoce, ani židovské sviatky. Ale po narodení vnúčat sa rozhodli, že budú s rodinami svojich detí dodržiavať niektoré židovské sviatky a že obnovia rodinné tradície. V roku 2009 boli sestry oslovené, že by ich matke za záchranu jej manžela počas vojny mohlo byť udelené ocenenieštátu Izrael „Spravodlivý medzi národmi“. Otec sa o udelenie tohto ocenenia pre svoju manželku zaujímal už skôr, ale matka to nikdy nechcela, vyznamenania nepotrebovala a hovorila, že manžela zachránila z lásky. Nakoniec sa ale nechala prehovoriť. Tým, že jej manžel už nežil, bolo pre matku veľmi ťažké spomínať na časy, keď boli mladí, a celý proces bol pre ňu vyčerpávajúci. Dnes si Mina čiastočne vyčíta, že jej mamička týmto pre ňu zaťažujúcim obdobím musela prejsť. Ale keď matka v roku 2010 vyznamenanie prevzala, cítila sa byť poctená. Minulosť a život jej milovaných rodičov zamestnávajú Minu Neustadt dodnes. Jej životným mottom je „žiť a nechať žiť, a súcitiť s druhými“, tak, ako ju vychovali k tolerancii jej rodičia. „Čo zanecháme našim deťom a vnúčatám?“ pýta sa. Je presvedčená, že v dnešnom svete plnom vraždenia a vojen nesmieme zabudnúť na to, aké sa diali strašné veci, aby sa už nikdy neopakovali. Stále častejšie sa hovorí: „Už stačilo o holokauste, každý rok to isté.“ Pripomínanie týchto tragických udalostí je však potrebné, lebo tí, ktorí ich zažili na vlastnej koži, postupne všetci odchádzajú. Príbeh bol natočený v rámci projektu "WWII: Spomienky východoeurópskych národov vo vzdelávaní", ktorý je podporený programom Európa pre občanov. Príbeh bol natočený v rámci projektu "WWII: Spomienky východoeurópskych národov vo vzdelávaní", ktorý je podporený programom Európa pre občanov.


Francúzsko znížilo prognózu rastu

Minister financií Le Maire zhoršil prognózu rastu domácej ekonomiky v tomto roku.

PARÍŽ. Francúzsky minister financií Bruno Le Maire zhoršil prognózu rastu domácej ekonomiky v tomto roku. Le Maire aktuálne očakáva zvýšenie hrubého domáceho produktu o 1,4 percenta. Rozpočet počíta s expanziou o 1,7 percenta. Le Maire povedal pred právnou a hospodárskou komisiou senátu, že protivládne protesty žltých viest spomalili rast v krátkodobom horizonte vlani aj v tomto roku o 0,2 percentuálneho bodu. "Rast by mal v roku 2019 dosiahnuť 1,4 %. Toto číslo potvrdím, keď sa predloží program stability," povedal Le Maire senátorom pri vypočutí týkajúcom sa vplyvu protestov na ekonomiku. Vláda tradične aktualizuje rastovú prognózu v apríli, keď posiela program stability Európskej komisii (EK).